**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄- ΣΥΝΟΔΟΣ Δ΄**

**ΔΙΑΡΚΗΣ ΕΠΙΤΡΟΠΗ ΔΗΜΟΣΙΑΣ ΔΙΟΙΚΗΣΗΣ,**

**ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 20 Νοεμβρίου 2018, ημέρα Τρίτη και ώρα 14.20΄, στην Αίθουσα **«Προέδρου Δημητρίου Γεωργ. Παπασπύρου» (150)** του Μεγάρου της Βουλής, συνήλθε σε συνεδρίαση η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης, υπό την προεδρία του Προέδρου αυτής κ. Αντώνιου Συρίγου, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Προστασίας του Πολίτη «Υποχρεώσεις αερομεταφορέων σχετικά με τα αρχεία επιβατών – προσαρμογή της νομοθεσίας στην Οδηγία (ΕΕ) 2016/681».

 Στη συνεδρίαση παρέστησαν η Υπουργός Προστασίας του Πολίτη, κυρία Όλγα Γεροβασίλη, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγου των μελών της Επιτροπής. Παρόντες ήταν οι Βουλευτές κ.κ. Αθανασίου Αθανάσιος, Βάκη Φωτεινή, Γάκης Δημήτριος, Γκιόλας Ιωάννης, Θελερίτη Μαρία, Κοζομπόλη – Αμανατίδη Παναγιώτα, Λάππας Σπυρίδων, Μορφίδης Κωνσταντίνος, Μπαλάφας Ιωάννης, Μπαλλής Συμεών, Ντζιμάνης Γεώργιος, Πάλλης Γεώργιος, Παπαηλιού Γεώργιος, Παπαφιλίππου Γεώργιος, Παρασκευόπουλος Νικόλαος, Πρατσόλης Αναστάσιος, Σαρακιώτης Ιωάννης, Σκουρλέτης Παναγιώτης, Δέδες Ιωάννης, Κωνσταντινέας Πέτρος, Συρίγος Αντώνιος, Τζαμακλής Χαρίλαος, Τριανταφυλλίδης Αλέξανδρος, Τσίρκας Βασίλειος, Τσόγκας Γεώργιος, Χριστοδουλοπούλου Αναστασία, Ψυχογιός Γεώργιος, Βρούτσης Ιωάννης, Βορίδης Μαυρουδής (Μάκης), Βούλτεψη Σοφία, Δαβάκης Αθανάσιος, Καρασμάνης Γεώργιος, Στύλιος Γεώργιος, Παναγιωτόπουλος Νικόλαος, Τασούλας Κωνσταντίνος, Χαρακόπουλος Μάξιμος, Αχμέτ Ιλχάν, Καρράς Γεώργιος – Δημήτριος, Παπαθεοδώρου Θεόδωρος, Χριστοφιλοπούλου Παρασκευή (Εύη), Γερμενής Γεώργιος, Καρακώστας Ευάγγελος, Λαγός Ιωάννης, Τάσσος Σταύρος, Λαμπρούλης Γεώργιος, Συντυχάκης Εμμανουήλ, Παπαχριστόπουλος Αθανάσιος, Ψαριανός Γρηγόριος, Σαρίδης Ιωάννης και Παναγούλης Ευστάθιος (Στάθης).

**ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής):** Κυρίες και κύριοι συνάδελφοι, θα πρότεινα την εξής διαδικασία. Καταρχήν, θα υπάρξει πρόταση για φορείς από ό,τι ενημερώθηκα. Συνεπώς, σας καταθέτω την πρόταση να προταθούν οι φορείς και να γίνει αύριο στις 11.00΄ η εξέταση των φορέων, ακολούθως να γίνει η κατ’ άρθρον συζήτηση στις 15.00΄ και να κλείσουμε την Πέμπτη με την β΄ ανάγνωση στις 10.00΄.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Κύριε Πρόεδρε, με όλο τον σεβασμό, θέλω να υπενθυμίσω ότι δεν έχουμε ακόμη την ώρα συνεδρίασης την Πέμπτη της Επιτροπής Αναθεώρησης του Συντάγματος. Επειδή είμαστε όλοι εδώ, νομίζω ότι θα συμπέσει, έτσι όπως το λέτε, την Πέμπτη. Επιπλέον, μας ενημέρωσαν ότι στις 14.00΄ υπάρχει και η Επιτροπή Δεοντολογίας.

**ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής):** Εφόσον συμφωνείτε όλοι, θα προτείνω την Τετάρτη να έχουμε μια σύμπτυξη, δηλαδή να γίνει επί των άρθρων και η β΄ ανάγνωση στις 15.00΄, για να αποφύγουμε την Πέμπτη. Επομένως, ανακεφαλαιώνω. Αύριο στις 11.00΄ φορείς και στις 15.00΄ θα γίνει μαζί η τρίτη και τέταρτη συνεδρίαση επί των άρθρων και επί του συνόλου. Θα περάσουμε στους εισηγητές για να προτείνουν φορείς.

Τον λόγο έχει ο κ. Μπαλλής.

**ΣΥΜΕΩΝ ΜΠΑΛΛΗΣ (Εισηγητής του ΣΥΡΙΖΑ):** Προτείνουμε τον Δικηγορικό Σύλλογο Αθηνών, από την Ελληνική Αστυνομία, εκπρόσωπο από την Ειδική Διεύθυνση Διαχείρισης και Ανάλυσης Πληροφοριών, όπου θα υπάγεται η μονάδα των στοιχείων που θα συζητήσουμε σήμερα. Επίσης, προτείνουμε την Αρχή Προστασίας Δεδομένων Προσωπικού Χαρακτήρα, την Αρχή Καταπολέμησης της Νομιμοποίησης Εσόδων από Εγκληματικές Δραστηριότητες, εκπρόσωπο από την Αρχή Πολιτικής Αεροπορίας, την πρώην Υπηρεσία Πολιτικής Αεροπορίας.

**ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής):** Τον λόγο έχει ο κ. Δαβάκης.

**ΑΘΑΝΑΣΙΟΣ ΔΑΒΑΚΗΣ (Εισηγητής της Ν.Δ.):** Περίπου ταυτιζόμαστε. Προτείνουμε την Αρχή Προστασίας Προσωπικών Δεδομένων, τη Διεύθυνση Διαχείρισης και Ανάλυσης Πληροφοριών της Ελληνικής Αστυνομίας, την Εθνική Υπηρεσία Πληροφοριών, τη νεοσύστατη Αρχή Πολιτικής Αεροπορίας και την Υπηρεσία Πολιτικής Αεροπορίας και θα πρότεινα και εκπροσώπους των αερομεταφορέων, όπως AEGEAN, OLYMPIC AIR, ASTRA AIRLINES, SKY EXPRESS. Δηλαδή, κάποιους εκπροσώπους αυτών οι οποίοι θα αναλάβουν το έργο συγκέντρωσης. Πιστεύω ότι θα είναι καταλυτική η μαρτυρία δυο, ενδεικτικά, εταιριών.

**ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής):** Επειδή βλέπω ότι υπάρχει ένα ζήτημα και θα τεθούν και κριτήρια για το ποιος θα έρθει και αν θα έρθει, η παράκληση είναι για το θέμα των ιδιωτών εταιρειών, να περιοριστούμε απλά σε αυτούς που έχετε προτείνει.

**ΑΘΑΝΑΣΙΟΣ ΔΑΒΑΚΗΣ (Εισηγητής της Ν.Δ.):** Το άλλο συμβαλλόμενο μέρος με τη διοίκηση είναι οι ιδιωτικές εταιρείες. Θα θέλαμε να ακούσουμε από αυτούς πώς αντιλαμβάνονται τη συνεργασία αυτή.

**ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής):** Έχουν αυτοί κάποιο σύνδεσμο να τον φωνάξουμε; Θα πρότεινα, αν υπάρχει σύνδεσμος, να καλέσουμε το σύνδεσμο. Ας μην μπλέξουμε με τις εταιρείες. Επίσης, κάτι το οποίο δεν μου έχει ξανατύχει και το θέτω στην κρίση σας, είναι μια επιφύλαξη γύρω από την ΕΥΠ. Δεν ξέρω κατά πόσο υπάρχει αυτή η δυνατότητα στην Επιτροπή να την καλέσουμε.

**ΟΛΓΑ ΓΕΡΟΒΑΣΙΛΗ (Υπουργός Προστασίας του Πολίτη):** Η Εθνική Υπηρεσία Πληροφοριών δεν έχει κανένα ρόλο στο συγκεκριμένο κομμάτι, δηλαδή στη μεταβίβαση στοιχείων επιβατών και την επεξεργασία, μόνο η ΔΙΔΑΠ, η αντίστοιχη Διεύθυνση της Ελληνικής Αστυνομίας.

**ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής):** Υπάρχουν κάποιες προϋποθέσεις. Δεν είμαι πρόχειρος αυτή τη στιγμή.

**ΑΘΑΝΑΣΙΟΣ ΔΑΒΑΚΗΣ (Εισηγητής της Ν.Δ.):** Εγώ διαφωνώ. Πιστεύω ότι έχει ρόλο η Εθνική Υπηρεσία Πληροφοριών επειδή λαμβάνει δεδομένα.

**ΟΛΓΑ ΓΕΡΟΒΑΣΙΛΗ (Υπουργός Προστασίας του Πολίτη):** Δεν παίρνει αυτά τα δεδομένα η ΕΥΠ. Δηλαδή, τα δεδομένα τα παίρνει αποκλειστικά η Διεύθυνση Ανάλυσης Πληροφοριών της Ελληνικής Αστυνομίας και αυτή τα διαχειρίζεται και αυτή μπορεί να τα στείλει κάπου. Δεν εμπλέκεται η Εθνική Υπηρεσία Πληροφοριών πουθενά.

**ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής):** Επομένως, ας το αφήσουμε αυτό, γιατί υπάρχουν και προϋποθέσεις και ας μην μπλέξουμε με άλλα πράγματα.

Τον λόγο έχει ο κ. Καρράς.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ (Ειδικός Αγορητής της Δημοκρατικής Συμπαράταξης (ΠΑ.ΣΟ.Κ. - ΔΗΜ.ΑΡ.):** Κύριε Πρόεδρε, καταρχήν, για την ΕΥΠ θα συμπλήρωνα ότι, εφόσον είναι αποδέκτης των στοιχείων, δεν θα ήταν άσκοπο να κληθεί. Μετά την εξέταση είναι αποδέκτης στη διαδικασία. Δεν μπορεί να αποκλειστεί αυτό. Θα συμπλήρωνα, λοιπόν, αν μπορεί να κληθεί υπό την επιφύλαξη τη δική σας, κύριε Πρόεδρε. Δεν έχω απάντηση αυτήν τη στιγμή. Κατά τα λοιπά, προτείνουμε την αρμόδια αρχή της Ελληνικής Αστυνομίας, την Αρχή Προστασίας Προσωπικών Δεδομένων, το Δικηγορικό Σύλλογο, την Αρχή Καταπολέμησης των Εγκληματικών Πράξεων, την Υπηρεσία Πολιτικής Αεροπορίας και οπωσδήποτε, αν υπάρχει, ένωση αεροπορικών εταιρειών, έστω και των ξένων πρακτορείων που λειτουργούν στην Ελλάδα. Νομίζω ότι θα πρέπει να κληθούν, γιατί είναι λίγες οι ελληνικές και πιθανόν να υπάρχει μια ενιαία ένωση αεροπορικών εταιρειών.

**ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής):** Τον λόγο έχει ο κ. Δαβάκης.

**ΑΘΑΝΑΣΙΟΣ ΔΑΒΑΚΗΣ (Εισηγητής της Ν.Δ.):** Στο άρθρο 9 στη δεύτερη παράγραφο αναφέρεται συγκεκριμένα ότι στην παράγραφο 1 προσδιορίζονται περιοριστικά με γνώμονα το ειδικότερο αντικείμενο της αποστολής τους και της αρμοδιότητάς τους, με βάση τις αρχές της αναγκαιότητας και αναλογικότητας ως προς την αποτελεσματική εκπλήρωση της αποστολής τους ως αρμόδιες αρχές να ζητούν ή να λαμβάνουν δεδομένα PNR ή το αποτέλεσμα της επεξεργασίας των δεδομένων αυτών από την ΜΣΕ, οι υπηρεσίες των αρχών επιβολής του νόμου και η Εθνική Υπηρεσία Πληροφοριών. Δεν αντιλαμβάνομαι την εμμονή σας να αποκλειστεί η ΕΥΠ. Νομίζω ότι πρέπει να συνεργάζεστε με την ΕΥΠ σε τέτοια θέματα, αλλά την ανέφερα επειδή αναφέρεται στον νόμο.

**ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής):** Διατύπωσα μια επιφύλαξη και σας λέω ότι η γνώμη μου είναι αυτή, ότι υπάρχει ειδικός χειρισμός και τα θέματα αυτά. Καλώς, θέτω την επιφύλαξη αυτή, διότι θεωρώ ότι υπάρχει ένας ειδικός χειρισμός για τα ζητήματα της εθνικής ασφάλειας και εγώ, τουλάχιστον, εκτιμώ ότι δεν είναι ορθό να καλέσουμε την ΕΥΠ. Γι’ αυτό το λέω. Έχουμε όλους τους άλλους. Είναι προσωπική εκτίμηση.

Τον λόγο έχει ο κ. Γερμενής.

**ΓΕΩΡΓΙΟΣ ΓΕΡΜΕΝΗΣ (Ειδικός Αγορητής του Λαϊκού Συνδέσμου - Χρυσή Αυγή):** Έχουμε υπερκαλυφθεί.

**ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής):** Τον λόγο έχει ο κ. Τάσσος.

**ΣΤΑΥΡΟΣ ΤΑΣΣΟΣ (Ειδικός Αγορητής του Κ.Κ.Ε.):** Έχουμε καλυφθεί, κύριε Πρόεδρε.

**ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής):** Ο κ. Παπαχριστόπουλος και ο κ. Ψαριανός απουσιάζουν.

Τον λόγο έχει ο κ. Σαρίδης.

**ΙΩΑΝΝΗΣ ΣΑΡΙΔΗΣ (Ειδικός Αγορητής της Ένωσης Κεντρώων):** Έχουμε καλυφθεί, κύριε Πρόεδρε.

**ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής):** Επομένως, θα γίνει μια συζήτηση για να προκύψει στο τέλος ποιοι φορείς θα κληθούν, για να τους αναγνώσουμε.

**ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής):** Επομένως, έχουμε χαράξει το πρόγραμμα της συζητήσεως και αρχίζουμε. Κύριε Βορίδη.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ:** Απλώς, έχουμε κρατήσει μια επιφύλαξη, εάν υπάρχει σύνδεσμος των αερομεταφορέων, να τους καλέσουμε και αυτούς.

**ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής):** Κυρία Υπουργέ, έχετε τον λόγο.

**ΟΛΓΑ ΓΕΡΟΒΑΣΙΛΗ (Υπουργός Προστασίας του Πολίτη):** Ευχαριστώ.

Κυρίες και κύριοι συνάδελφοι, η Οδηγία που καλούμαστε να ενσωματώσουμε στην ελληνική νομοθεσία αφορά στη χρήση δεδομένων που περιέχονται στα ονομαστικά αρχεία επιβατών, για την πρόληψη, την ανίχνευση, τη διερεύνηση και τη δίωξη τρομοκρατικών και σοβαρών εγκλημάτων.

Τι είναι το ονομαστικό αρχείο.

Το ονομαστικό αρχείο επιβάτη (Passenger Name Records) ή όπως είναι διεθνώς γνωστό και θα το λέμε στη συνέχεια για την οικονομία της συζήτησης (PNR) χρησιμοποιείται ευρέως sτην αεροπορική και ταξιδιωτική βιομηχανία. Πρόκειται για ένα αρχείο στη βάση δεδομένων του συστήματος κράτησης θέσεων, το οποίο περιέχει τα στοιχεία και τη διαδρομή ενός επιβάτη ή μιας ομάδας επιβατών που ταξιδεύουν μαζί. Χάρη στα μητρώα αυτά, μπορούν να καταχωρηθούν οι κρατήσεις επιβατών και να καθοδηγηθούν οι επιβάτες κατά τη αναχώρηση και τη μετεπιβίβασή τους. Ο αριθμός, το είδος των πληροφοριών που χρησιμοποιούνται σε ένα σύστημα (PNR) ποικίλλει από εταιρεία σε εταιρεία. Υπάρχουν περίπου 20 - 25 πιθανά πεδία δεδομένων(PNR), ο αριθμός τους, ωστόσο, μπορεί να ανέβει και να φτάσει μέχρι και τα 60.

Σήμερα, τα Μητρώα αυτά αποθηκεύονται στο σύστημα από τη στιγμή που δημιουργούνται έως και τουλάχιστον είκοσι τέσσερις ώρες μετά τη λήξη πραγματοποίησης πτήσης. Αυτό το ήδη υπάρχον και ιδιαίτερα ευρύ σύστημα καταγραφής δεδομένων εκτιμήθηκε τα τελευταία χρόνια ότι δίνει νέες και πολλαπλές δυνατότητες στις αρχές ασφάλειας των κρατών για την αντιμετώπιση του οργανωμένου εγκλήματος και της τρομοκρατίας.

Στη σύγχρονη εποχή, όπως ξέρουμε όλοι, τα μέσα μεταφοράς και ιδιαίτερα οι αεροπορικές πτήσεις δίνουν πολλές δυνατότητες στην τρομοκρατία και στο οργανωμένο έγκλημα να καλύπτουν τα ίχνη τους. Μέσω ταχύτατων και πολύπλοκων μετακινήσεων από χώρα σε χώρα.

Είναι, λοιπόν, αναγκαία η αντιμετώπιση αυτών των απειλών με νέες πιο εξειδικευμένες μεθόδους και μέσα και η δημιουργία νέων εργαλείων νομοθετικών τεχνικών και επιχειρησιακών για την προστασία και την ασφάλεια του πολίτη σε όλες τις χώρες Ε.Ε. και όχι μόνο βέβαια.

Το ίδιο αναγκαία είναι και η διασύνδεση μεταξύ κρατών-μελών μέσω αρμοδίων δομών και αρχών, για τη διαβίβαση και ανταλλαγή των πληροφοριών από τα δεδομένα (PNR).

Αυτή η αναγκαιότητα υπηρετείται και εξειδικεύεται στις διατάξεις του παρόντος σχεδίου νόμου, που ενσωματώνει στο εθνικό δίκαιο διατάξεις της Ευρωπαϊκής Οδηγίας.

Η συζήτηση στην Ευρωπαϊκή Επιτροπή για το συγκεκριμένο πεδίο είχε ξεκινήσει το 2007, συνεχίστηκε όχι χωρίς αντιρρήσεις και προβληματισμούς, βεβαίως, που αναπτύχθηκαν στα όργανα της Ε.Ε. σε σχέση με τους κινδύνους για τη χρήση των πληροφοριών.

Το 2011 διαμορφώθηκε σε πρόταση Οδηγίας από την Ευρωπαϊκή Επιτροπή σε νέα νομική βάση, με μεγαλύτερη δεσμευτικότητα στην κατεύθυνση προστασίας των προσωπικών δεδομένων και των θεμελιωδών δικαιωμάτων του ανθρώπου.

Η Οδηγία υιοθετήθηκε από την Ευρωπαϊκή Επιτροπή το 2016, με σκοπό την αναβάθμιση των μέσων αυξημένης συνεργασίας, ανάμεσα στις αρχές των κρατών - μελών που είναι αρμόδιες για την αντιμετώπιση της τρομοκρατίας και του οργανωμένου εγκλήματος.

Ιδιαίτερο βάρος με τις διατάξεις της Οδηγίας δίνεται στην προστασία της ιδιωτικότητας των προσωπικών δεδομένων, της ελευθερίας, των κοινωνικών χαρακτηριστικών και πεποιθήσεων και γενικά στην προστασία των θεμελιωδών ατομικών δικαιωμάτων. Οι διατάξεις της Οδηγίας θα έπρεπε να μεταφερθούν στην εθνική μας νομοθεσία μέχρι 25 Μαΐου του 2018.

Ήδη, μέχρι σήμερα, 24 κράτη-μέλη της Ε.Ε. έχουν εντάξει στο νομοθετικό τους πλαίσιο τις διατάξεις της Οδηγίας, όχι με τον ίδιο τρόπο κατ' ανάγκη, άλλες υιοθέτησαν την Οδηγία όπου υπήρχε νομοθετικό πλαίσιο για τα δεδομένα (PNR) πριν την Οδηγία, εκεί δεν χρειάστηκε ενδεχομένως ενσωμάτωση, αλλά σήμερα είναι σε σύνδεση 24 χώρες της Ε.Ε..

Σημειώνεται ότι, για την αποτελεσματικότητα του μηχανισμού (PNR) της Ε.Ε., τη δημιουργία ενιαίου καθεστώτος και την αποτελεσματική προστασία των δεδομένων προσωπικού χαρακτήρα, είναι απαραίτητη η μεταφορά της Οδηγίας στο εθνικό δίκαιο όλων των κρατών - μελών και της χώρας μας φυσικά.

Για την ενσωμάτωση της Οδηγίας στο εθνικό μας δίκαιο, συγκροτήθηκε Νομοπαρασκευαστική Επιτροπή με σκοπό να διασφαλισθεί ότι, κατά την ενσωμάτωση, δεν θα θιγούν συνταγματικά κατοχυρωμένα δικαιώματα των Ελλήνων πολιτών.

Στην Επιτροπή συμμετείχαν εκπρόσωποι όλων των εμπλεκόμενων φορέων, το Υπουργείο Δικαιοσύνης, η Ελληνική Αστυνομία, η Αρχή Προστασίας Δεδομένων Προσωπικού Χαρακτήρα, η Αρχή Καταπολέμηση Νομιμοποίησης Εσόδων από Εγκληματικές Δραστηριότητες και Χρηματοδότησης της Τρομοκρατίας, Ελέγχου των Δηλώσεων Περιουσιακής Κατάστασης και η Πολιτική Αεροπορία.

Κατά τη διάρκεια των εργασιών, λήφθηκε ιδιαιτέρως υπόψη η γνώμη της Αρχής Προστασίας Δεδομένων Προσωπικού Χαρακτήρα, προκειμένου να διασφαλιστούν τα συνταγματικά δικαιωμάτων των φυσικών προσώπων, αυτών δηλαδή που θα υφίστανται την των δεδομένων τους από τις Ανεξάρτητες Αρχές.

Ποια στοιχεία διαβιβάζονται.

Τα ονομαστικά αρχεία επιβατών -όπως ανέφερα και πριν- είναι η γενική ονομασία που δίνεται στα αρχεία, που δημιουργούν οι αεροπορικές εταιρείες για κάθε ταξιδιωτική κράτηση οποιουδήποτε επιβάτη.

Όπως ενσωματώνεται στο σχέδιο νόμου η Οδηγία, δημιουργείται η υποχρέωση στους αερομεταφορείς να συλλέγουν και να αποστέλλουν δεδομένα (PNR), για πτήσεις εκτός ή εντός Ε.Ε. σε συγκεκριμένες αρμόδιες αρχές των κρατών - μελών. Τα στοιχεία αυτά αποθηκεύονται σε βάση δεδομένων των αεροπορικών εταιρειών και διαβιβάζονται σε κάθε Αρμόδια Κρατική Αρχή, πριν και κατά την αναχώρηση της πτήσης.

Στη συνέχεια, τα ονομαστικά αρχεία επιβατών αξιοποιούνται από τις αρμόδιες αρχές, προκειμένου, να ανιχνεύσουν τυχόν διασυνδέσεις επιβατών με την τρομοκρατία και άλλες σοβαρές μορφές εγκλημάτων.

Στο σχέδιο νόμου απαριθμούνται 18 ομάδες δεδομένων (PNR), που περιέχονται στο ονομαστικό αρχείο επιβάτη μιας πτήσης. Ενδεικτικά, αναφέρω τον κωδικό φακέλου (PNR), την ημερομηνία κράτησης - έκδοσης εισιτηρίου, του ταξιδιού, τα ονόματα, τη διεύθυνση, τα στοιχεία επικοινωνίας, τα στοιχεία πληρωμής, το πλήρες δρομολόγιο, το ταξιδιωτικό ιστορικό του επιβάτη, τους ασυνόδευτους ανήλικους, το ιστορικό των μεταβολών των δεδομένων (PNR) και λοιπά.

Στο σχέδιο νόμου προβλέπεται ότι η επεξεργασία των δεδομένων γίνεται μόνο για τον σκοπό της πρόληψης, της διερεύνησης και της δίωξης τρομοκρατικών και σοβαρών εγκλημάτων τα οποία, επίσης, απαριθμούνται ρητά.

Ενδεικτικά, επίσης, αναφέρω τη συμμετοχή σε εγκληματική οργάνωση, τη νομιμοποίηση εσόδων από εγκληματικές δραστηριότητες και τη χρηματοδότηση τρομοκρατίας, την εμπορία ανθρώπων και τη σωματεμπορία, την παράνομη εμπορία και τη διακίνηση ναρκωτικών, όπλων, τη δωροληψία και τη δωροδοκία πολιτικών αξιωματούχων, τη διευκόλυνση της παράνομης εισόδου και διαμονής ή της παράνομης μεταφοράς τους στην ελληνική του επικράτεια των υπηκόων τρίτων χωρών, την αεροπειρατεία κ.λπ.

Σύμφωνα με την Οδηγία σε κάθε κράτος - μέλος ιδρύεται η Μονάδα Στοιχείων Επιβατών (ΜΣΕ). Είναι η αρμόδια για την πρόληψη, την ανίχνευση, τη διερεύνηση και τη δίωξη τρομοκρατικών και σοβαρών εγκλημάτων.

Στη χώρα μας συνίσταται η Εθνική Μονάδα Στοιχείων Επιβατών, η οποία εντάσσεται ως τμήμα στη Διεύθυνση Διαχείρισης και Ανάλυσης Πληροφοριών της Ελληνικής Αστυνομίας. Η εθνική Μονάδα Στοιχείων Επιβατών είναι η μόνη αρμόδια για τη συλλογή, αποθήκευση, επεξεργασία, διαβίβαση και ανταλλαγή πληροφοριών ή το αποτέλεσμα της επεξεργασίας των δεδομένων και στις ρητά προβλεπόμενες αρμόδιες αρχές άλλων κρατών μελών. Συνεργάζεται με όλες τις αρμόδιες αρχές, σε εθνικό επίπεδο, που ορίζονται ρητά από το νόμο, τις αντίστοιχες Μονάδες των άλλων κρατών μελών της ΕΕ, τη EUROPOL και μέσω της εθνικής Μονάδας της EUROPOL. Σε εθνικό επίπεδο οι αρχές που μπορούν να ζητούν ή να παίρνουν δεδομένα PNR ή το αποτέλεσμα της επεξεργασίας των δεδομένων είναι οι εισαγγελικές και δικαστικές αρχές, η Αρχή Καταπολέμησης Νομιμοποίησης Εσόδων από Εγκληματικές Δραστηριότητες, η Ελληνική Αστυνομία, το Λιμενικό Σώμα, η Πυροσβεστική Υπηρεσία και άλλες, οι οποίες ορίζονται επίσης, σαφώς από το νόμο. Επίσης, η Ευρωπαϊκή Αστυνομική Υπηρεσία (EUROPOL) μπορεί να ζητήσει δεδομένα PNR ή το αποτέλεσμα της επεξεργασίας αυτών από τη Μονάδα Στοιχείων Επιβατών.

Η ανταλλαγή πληροφοριών μπορεί να πραγματοποιηθεί κατόπιν πλήρους αιτιολογημένης ηλεκτρονικής αίτησης της EUROPOL, μέσω της Eθνικής Mονάδας της EUROPOL. Τονίζουμε ότι η συλλογή και η επεξεργασία δεδομένων αφορά στον εντοπισμό επιβατών που πρέπει να εξεταστούν λεπτομερέστερα επειδή, ενδέχεται, να διέπραξαν ή να συμμετείχαν στη διάπραξη τρομοκρατικής πράξης ή σοβαρού εγκλήματος ή να προβούν σε αντίστοιχες πράξεις. Αυτή η διαβίβαση των δεδομένων γίνεται με ρητά προβλεπόμενες προϋποθέσεις και μετά από αιτιολογημένο αίτημα των αρμοδίων αρχών που αναφέρεται σε συγκεκριμένες περιπτώσεις, ώστε να πληρούνται οι αρχές της αναγκαιότητας και της αναλογικότητας.

Προκειμένου να διασφαλιστεί η Προστασία των Προσωπικών Δεδομένων και των Θεμελιωδών Δικαιωμάτων των Πολιτών, στο σχέδιο νόμου προβλέπονται και ισχυρές δικλίδες ασφαλείας. Μεταξύ αυτών, κατ’ αρχήν, η Μονάδα Στοιχείων Επιβατών αποθηκεύει και επεξεργάζεται τα στοιχεία για συγκεκριμένο χρονικό διάστημα. Μετά την πάροδο εξαμήνου από τη διαβίβαση, όλα τα δεδομένα αποπροσωποποιούνται, δηλαδή, γίνονται ανώνυμα, με κάλυψη των στοιχείων άμεσης ταυτοποίησης του επιβάτη, στον οποίο αναφέρονται και μπορούν να αποκατασταθούν ονομαστικά μόνο υπό συγκεκριμένες προϋποθέσεις. Η πρόσβαση στα πλήρη δεδομένα PNR μετά την πάροδο αυτής της περιόδου επιτρέπεται μόνο με πολύ αυστηρούς και περιοριστικούς όρους, προκειμένου να διασφαλιστεί το υψηλότερο επίπεδο προστασίας των δεδομένων. Επίσης, θεσπίζεται μέγιστη χρονική περίοδος πέντε ετών μέχρι τη λήξη, της οποίας η Μονάδα Στοιχείων Επιβατών μπορεί να διατηρεί τα δεδομένα PNR που διαβιβάζουν σε αυτή οι αερομεταφορείς. Μετά την πάροδο της 5ετίας, τα δεδομένα διαγράφονται καταστρέφονται εκτός και αν έχουν διαβιβαστεί σε αρμόδια αρχή στο πλαίσιο έρευνας.

Επίσης, προβλέπεται ο ορισμός υπεύθυνου προστασίας δεδομένων, που είναι ένα στέλεχος της Μονάδας Στοιχείων Επιβατών, ο οποίος είναι αρμόδιος για την εποπτεία της επεξεργασίας των δεδομένων. Αυτός ο υπεύθυνος διασφαλίζει την ουσιαστική προστασία των δικαιωμάτων των πολιτών, λειτουργεί ως σημείο επαφής, συνεργάζεται με την Αρχή Προστασίας Δεδομένων Προσωπικού Χαρακτήρα για θέματα επεξεργασίας των δεδομένων και βεβαίως, μπορεί να παραπέμπει σε αυτήν θέματα, εφόσον θεωρεί ότι η επεξεργασία δεν ήταν νόμιμη.

Κατοχυρώνεται η απόλυτη απαγόρευση της επεξεργασίας δεδομένων PNR που περιέχουν ευαίσθητα δεδομένα προσωπικού χαρακτήρα και αποκαλύπτουν συγκεκριμένα στοιχεία, ρητά στον προβλεπόμενο νόμο, δηλαδή και ενδεικτικά, η φυλετική ή η εθνοτική καταγωγή, πολιτικά φρονήματα, θρησκευτικές πεποιθήσεις, συνδικαλιστική δραστηριότητα, ζητήματα υγείας, σεξουαλικός προσανατολισμός κ.λπ. Με ρητή διάταξη θεσπίζεται η υποχρέωση άμεσης διαγραφής τους από τις μονάδες στοιχείων επιβατών σε περίπτωση μιας τέτοιας παραλαβής. Επιπλέον, καθιερώνεται η υποχρέωση της Μονάδας να γνωστοποιεί στην Αρχή Προστασίας Δεδομένων Προσωπικού Χαρακτήρα και στον υποκείμενο των δεδομένων κάθε τυχόν παραβίαση, που ενέχει σοβαρό κίνδυνο για την προστασία των δεδομένων ή θίγει την ιδιωτικότητα του υποκειμένου.

Θεσπίζεται το δικαίωμα του επιβάτη, τα δεδομένα του οποίου αποτελούν αντικείμενο επεξεργασίας στο πλαίσιο του παρόντος νόμου, να έχει πρόσβαση σε αυτά και να ζητά διόρθωση, διαγραφή, περιορισμό, αποζημίωση και γενικά δικαστική προστασία. Ως εθνική εποπτική αρχή ορίζεται η Αρχή Προστασίας Δεδομένων Προσωπικού Χαρακτήρα και ρυθμίζονται οι αρμοδιότητες και οι εξουσίες της σε σχέση με την επεξεργασία δεδομένων PNR. Η Αρχή Προστασίας Δεδομένων Προσωπικού Χαρακτήρα είναι υπεύθυνη για την παροχή συμβουλών και τον έλεγχο της εφαρμογής των διατάξεων του νόμου για κάθε επεξεργασία δεδομένων προσωπικού χαρακτήρα, που γίνεται σύμφωνα με αυτόν. Ακόμα, εργάζεται για την προστασία των θεμελιωδών δικαιωμάτων σε σχέση με την επεξεργασία αυτή. Επίσης, στις αρμοδιότητες περιλαμβάνονται, ο χειρισμός και η έρευνα καταγγελιών και στον έλεγχο της νομιμότητας και επεξεργασίας με τη διεξαγωγή ερευνών και ελέγχων αυτεπαγγέλτως ή κατόπιν παραγγελίας.

Κυρίες και κύριοι συνάδελφοι, κλείνοντας, επανέρχομαι στο αρχικό μέρος της εισήγησής μου και επισημαίνω ότι είναι αναγκαία η αντιμετώπιση των σύγχρονων απειλών από τη διεθνή τρομοκρατία και το οργανωμένο έγκλημα, με νέες μεθόδους και μέσα, σε συνεργασία με τις άλλες ευρωπαϊκές χώρες, αλλά και όχι μόνο. Σκοπός είναι η προστασία, η ασφάλεια του πολίτη, με παράλληλη προστασία των θεμελιωδών δικαιωμάτων.

Σας ευχαριστώ.

**ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής):** Ευχαριστώ την κυρία Υπουργό. Όσον αφορά στη διαδικασία της συνεδρίασης, οι Εισηγητές θα τοποθετηθούν για 15 λεπτά ο καθένας. Επίσης, θα ήθελα να ρωτήσω τον κύριο Ψαριανό, έχουν προταθεί κάποιοι φορείς, μήπως θα ήθελε να προτείνει κάποιον φορέα;

**ΓΡΗΓΟΡΙΟΣ ΨΑΡΙΑΝΟΣ (Ειδικός Αγορητής του «Ποταμιού»):** Κύριε Πρόεδρε, άκουσα τους φορείς που προτάθηκαν, συμφωνώ, έχουμε καλυφθεί.

**ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής):** Τον λόγο έχει ο κ. Δαβάκης.

**ΑΘΑΝΑΣΙΟΣ ΔΑΒΑΚΗΣ (Εισηγητής της Νέας Δημοκρατίας):** Κύριε Πρόεδρε, σχετικά με την ακρόαση φορέων και τους φορείς των αεροπορικών εταιριών που πρότεινα, θα ήθελα να πω ότι υπάρχει η ΙΑΤΑ (International Air Transport Association), οπότε μπορούμε να την καλέσουμε ως εκπρόσωπο.

**ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής):** Συμφωνώ, όμως θα ήθελα να μας δώσετε τα στοιχεία της για να επικοινωνήσουμε.

Τον λόγο έχει ο κ. Μπαλλής.

**ΣΥΜΕΩΝ ΜΠΑΛΛΗΣ (Εισηγητής του ΣΥΡΙΖΑ.):** Κύριε Πρόεδρε, έχουμε την αναλυτική παρουσίαση του νομοσχεδίου από την κυρία Υπουργό και πιστεύω ότι αν κάποιος συνάδελφος έτυχε να μην είχε διαβάσει το νομοσχέδιο, νομίζω ότι κατατοπίστηκε, πλήρως, για το τι περιλαμβάνεται σε αυτό.

Κυρίες και κύριοι συνάδελφοι, με το παρόν νομοσχέδιο, όπως ήδη ακούσαμε, ενσωματώνεται στην εθνική νομοθεσία η Οδηγία της Ευρωπαϊκής Επιτροπής και του Ευρωπαϊκού Κοινοβουλίου από τον Απρίλιο του 2016. Θα ήθελα να πω ότι η Ελλάδα είναι μεταξύ των ολίγων χωρών, τρεις στην ΕΕ, που ακόμη δεν έχουν ενσωματώσει στη νομοθεσία τους τη συγκεκριμένη Οδηγία.

Αντικείμενο του νομοσχεδίου, αντικείμενο της Οδηγίας, είναι ο τρόπος συλλογής, διαβίβασης και επεξεργασίας των ονομαστικών αρχείων επιβατών, των αεροπορικών πτήσεων εντός και εκτός της ΕΕ, με στόχο την πρόληψη σοβαρών εγκλημάτων, όχι μόνο σχετιζόμενων με την τρομοκρατία, αλλά και με άλλα αδικήματα που επισύρουν βαριές ποινικές κυρώσεις. Η έγκαιρη πρόληψη τέτοιων σοβαρών αδικημάτων και, κυρίως, των τρομοκρατικών ενεργειών, αποτέλεσε αντικείμενο ευρωπαϊκού και διεθνούς προβληματισμού, μετά την τρομοκρατική επίθεση της 11ης Σεπτεμβρίου στις ΗΠΑ, αλλά πολύ περισσότερο σε ευρωπαϊκό επίπεδο μετά τις τρομοκρατικές επιθέσεις στο Παρίσι και τις Βρυξέλλες το 2015 και το 2016.

Στη σκιά αυτών των επιθέσεων το Ευρωκοινοβούλιο έδωσε το πράσινο φως για το σύστημα καταγραφής, ανταλλαγής και χρήσης των στοιχείων και των προσωπικών δεδομένων των επιβατών αεροπορικών πτήσεων, το PNR, όπως λέμε χάριν συντομίας, στο πλαίσιο της πρόληψης και καταπολέμησης της τρομοκρατίας. Ο προβληματισμός υπήρχε ήδη νωρίτερα από το 2007, όταν η Κομισιόν είχε προτείνει την έκδοση ειδικής απόφασης, μια απόφαση πλαίσιο για το θέμα αυτό, αλλά και το 2011 για τη λήψη μέτρων αυξημένης συνεργασίας μεταξύ των αρμόδιων αρχών για την αντιμετώπιση της τρομοκρατίας.

Στη χώρα μας, η προσαρμογή της νομοθεσίας στη συγκεκριμένη Οδηγία, η οποία θα πρέπει να πούμε ότι πλέον περιλαμβάνει εκτενέστερες προβλέψεις για την προστασία των δικαιωμάτων των υποκειμένων σε αυτόν τον έλεγχο, λέω εκτενέστερες προβλέψεις, διότι η Οδηγία με τη σημερινή της μορφή είναι αρκετά βελτιωμένη σε σχέση με το αρχικό της σχέδιο, αφού έχει λάβει υπόψη της και τις σχετικές επισημάνσεις του Ευρωπαϊκού Κοινοβουλίου, αλλά και αποφάσεις του Ευρωπαϊκού Δικαστηρίου, κρίνεται αναγκαία, όχι μόνο για τους σκοπούς που περιγράφονται σ' αυτή την Οδηγία, αλλά και προκειμένου η Ελλάδα να προσαρμοστεί στα νέα δεδομένα, που δημιουργεί η διαρκώς μεταβαλλόμενη διασυνοριακή εγκληματικότητα.

Επιτρέψτε μου να συμπληρώσω, ότι είναι βελτιωμένες οι προβλέψεις για την προστασία των δικαιωμάτων, σύμφωνα με τα όσα αναφέρονται στο νομοσχέδιο και για τους εξής λόγους.

Η επεξεργασία γίνεται μόνο για το σκοπό της πρόληψης, της ανίχνευσης, της διερεύνησης και της δίωξης τρομοκρατικών και σοβαρών εγκλημάτων. Την πρόσβαση στη βάση των δεδομένων θα την έχει μόνο το εξουσιοδοτημένο προσωπικό της Μονάδας Στοιχείων Επιβατών, που συγκροτείται με αυτό το νομοσχέδιο. Η προώθηση των δεδομένων από τις αεροπορικές εταιρείες γίνεται με ηλεκτρονικά μέσα, με ειδικό τρόπο, με ειδικούς μορφότυπους, να το πω με απλά λόγια, με ειδική κρυπτογράφηση, διαγράφονται από τα μεταδιδόμενα στοιχεία υποχρεωτικά ειδικές κατηγορίες δεδομένων προσωπικού χαρακτήρα. Να επαναλάβω εδώ ότι σήμερα από τις αεροπορικές εταιρείες, έτσι και αλλιώς, μεταβιβάζονται περίπου 60 κατηγορίες προσωπικών δεδομένων, με το νομοσχέδιο περιορίζονται σε 18 τα ζητούμενα στοιχεία προσωπικών δεδομένων, που πρέπει να αξιολογηθούν.

Επίσης, στο νομοσχέδιο ορίζονται ρητά και τα δικαιώματα των υποκειμένων σε αυτό τον έλεγχο, να έχουν την ενημέρωσή τους, μπορούν να έχουν πρόσβαση σε αυτά τα στοιχεία, μπορούν να ζητήσουν διόρθωση, ακόμη και διαγραφή, με δικαστικές αποφάσεις, αυτών των στοιχείων που τηρούνται.

Τα δεδομένα, όπως είπε και η Υπουργός, μετά από έξι μήνες αποπροσωποποιούνται και διατηρούνται με αυτή τη μορφή, του μη προσωπικού χαρακτήρα, μέχρι πέντε έτη, οπότε και καταστρέφονται, εκτός και αν έχουν ήδη διαβιβαστεί σε κάποια Αρχή για περαιτέρω αξιοποίηση και έλεγχο.

Τα δεδομένα διαβιβάζονται μόνο σε αρμόδιες αρχές, που έχουν την αρμοδιότητα είτε να επιβάλουν το νόμο είτε να τα ελέγξουν, όπως είναι η EUROPOL ή άλλες, αντίστοιχες με τη δική μας, υπηρεσίες, που διατηρούν τα μητρώα των στοιχείων επιβατών.

Με το νομοσχέδιο ορίζεται υπεύθυνος στη Μονάδα για την Προστασία των Δεδομένων, για την εποπτεία και υλοποίηση των σχετικών διασφαλίσεων. Να υπενθυμίσω ότι ως εποπτεύουσα αρχή ορίζεται η Αρχή Προστασίας Δεδομένων Προσωπικού Χαρακτήρα, με αυξημένες μάλιστα αρμοδιότητες και ελέγχου επί της όλης διαδικασίας.

Μια γενικότερη αναφορά, ως προς το συγκεκριμένο νομοσχέδιο.

Η επεξεργασία του, τόσο ως προς την προσαρμογή του περιεχομένου στην Ευρωπαϊκή Οδηγία, όσο και ως προς την ελληνική νομοθεσία για την προστασία των προσωπικών δεδομένων, είχε γίνει και παλαιότερα από ειδική επιτροπή, που είχε συσταθεί στο Υπουργείο Προστασίας του Πολίτη.

Στο παρόν νομοσχέδιο προβλέπεται η σύσταση και υπαγωγή της Μονάδας Στοιχείων Επιβατών στην Υπηρεσία Πληροφοριών της Ελληνικής Αστυνομίας, υπαγόμενη στη Διεύθυνση Διαχείρισης Ανάλυσης Πληροφοριών της Ελληνικής Αστυνομίας. Τα δεδομένα που συλλέγονται υφίστανται επεξεργασία μόνο για τον σκοπό της πρόληψης, της ανίχνευσης, της διερεύνησης και της δίωξης τρομοκρατικών ενεργειών και σοβαρών εγκλημάτων, όπως επισημαίνεται από το πρώτο άρθρο της σχετικής Οδηγίας.

Τα στοιχεία επιβατών που θα καταχωρίζονται στο αρχείο της ΕΛΑΣ περιλαμβάνουν πληροφορίες, όπως τα στοιχεία ταυτότητας του κάθε επιβάτη, τον αριθμό του διαβατηρίου του, την αεροπορική εταιρεία που ταξίδεψε, το πρακτορείο που έκανε τις κρατήσεις του, τον τρόπο πληρωμής, αλλά και στοιχεία, τυχόν, συνταξιδιωτών του. Οι πληροφορίες, όπως είπαμε, παραμένουν για διάστημα πέντε ετών στο αρχείο της Αστυνομίας, το πρώτο εξάμηνο είναι προσβάσιμα στις αρχές και μετά αποπροσωποποιούνται.

Επίσης, γιατί είναι ένα ενδεχόμενο ερώτημα και αυτό, γιατί αυτή η Μονάδα Στοιχείων Επιβατών δημιουργείται στην ΕΛΑΣ, υπό τη Διεύθυνση Διαχείρισης Ανάλυσης Πληροφοριών. Διότι, είναι ένα επιπλέον μέτρο πρόνοιας, διασφάλισης της προστασίας των προσωπικών δεδομένων, καθώς η Υπηρεσία αυτή της Ελληνικής Αστυνομίας διαθέτει μια αυστηρή πολιτική ασφάλειας, υπάρχει προστασία των εγκαταστάσεων της, υπάρχει προστασία των υποδομών της και υπάρχει και ειδίκευση στο προσωπικό που υπηρετεί σ’ αυτή. Ως επιπλέον διασφάλιση, όπως έχουμε ήδη αναφέρει, υπάρχει και η εποπτεία από την Ανεξάρτητη Αρχή Προσωπικών Δεδομένων.

Σε μια ειδικότερη αναφορά στο νομοσχέδιο, να πούμε ότι αποτελείται από 18 άρθρα και το τελευταίο άρθρο, που ορίζει την έναρξη ισχύος, που διαρθρώνονται σε πέντε Κεφάλαια.

Στο Πρώτο Κεφάλαιο, τα πέντε πρώτα άρθρα είναι γενικές διατάξεις, προσδιορίζεται το πεδίο εφαρμογής του νόμου και αναλύονται οι διάφοροι ορισμοί, που αναφέρονται στο νομοσχέδιο. Ακόμα, σε αυτό το Πρώτο Κεφάλαιο, αναφέρονται περιοριστικά τα 28 σοβαρά εγκλήματα για αξιόποινες πράξεις, που αφορούν στο αντικείμενο χρήσης των ονομαστικών στοιχείων των επιβατών. Είναι πράξεις, που στο ελληνικό δίκαιο ή στο δίκαιο των κρατών, που ζητούν πρόσβαση σε αυτά τα στοιχεία, τιμωρούνται με ποινή στέρησης της ελευθερίας τουλάχιστον τριών ετών.

Ενδεικτικά, τα ανέφερε και η Υπουργός, τη συμμετοχή σε εγκληματική οργάνωση, την εμπορία ανθρωπίνων οργάνων και τη σωματεμπορία, την παράνομη διακίνηση ναρκωτικών, την προσβολή της γενετήσιας ελευθερίας, τη νομιμοποίηση παράνομων εσόδων, τα εγκλήματα στον κυβερνοχώρο, τα εγκλήματα κατά του περιβάλλοντος, τα πολιτιστικά αγαθά που διακινούνται παράνομα, την παράνομη διακίνηση πυρηνικών και ραδιενεργών ουσιών, την αεροπειρατεία και άλλα.

Ακόμα, προσδιορίζονται και τα στοιχεία δεδομένων των επιβατών, που συλλέγονται από τους αερομεταφορείς.

Στο δεύτερο κεφάλαιο, προβλέπονται τα σχετικά με την ίδρυση και λειτουργία της Εθνικής Μονάδας Στοιχείων Επιβατών με τα χαρακτηριστικά που έχουμε ήδη αναφέρει. Η Μονάδα αυτή θα στελεχωθεί από αστυνομικό προσωπικό, που ήδη υπηρετεί στη Διεύθυνση της ΕΛΑΣ, είναι τμήμα που θα λειτουργεί στην αρμόδια Διεύθυνση της ΕΛΑΣ, θα λειτουργεί σε εικοσιτετράωρη βάση, όλες τις ημέρες του χρόνου, επτά ημέρες την εβδομάδα, έτσι ώστε να μπορεί να ανταποκριθεί, ανά πάσα στιγμή, σε αιτήματα εθνικών αρχών άλλων κρατών, αλλά και οργανισμών, όπως η EUROPOL. Υπεύθυνος της Μονάδας θα είναι μέλος του προσωπικού, ενώ τα κριτήρια αξιολόγησης των μεταβιβαζόμενων στοιχείων θα καθορίζονται σε συνεργασία με την Αρχή Προστασίας Δεδομένων Προσωπικού Χαρακτήρα.

Στο Τρίτο Κεφάλαιο, αναλύεται ο τρόπος συλλογής και ανταλλαγής των δεδομένων, με μια σημαντική επισήμανση, ότι οι αρχές αξιολόγησης δεν λαμβάνουν απόφαση που έχει δυσμενείς νομικές συνέπειες για συγκεκριμένο πρόσωπο με μόνο κριτήριο την αυτοματοποιημένη επεξεργασία των δεδομένων αυτών. Κυρίως, δεν θα λαμβάνεται υπόψη η φυλετική ή εθνοτική καταγωγή, τα πολιτικά φρονήματα, οι θρησκευτικές και φιλοσοφικές πεποιθήσεις, η συνδικαλιστική δραστηριότητα, ο σεξουαλικός προσανατολισμός και η κατάσταση της υγείας του υποκειμένου σε αυτόν τον έλεγχο. Ακόμη, αναλύεται ο τρόπος ανταλλαγής των πληροφοριών και προϋποθέσεις πρόσβασης της EUROPOL σε αυτά τα στοιχεία.

Στο Τέταρτο Κεφάλαιο, προσδιορίζεται η περίοδος διατήρησης των δεδομένων, το εξάμηνο, που θα είναι ελεύθερα, ανοιχτά και προσβάσιμα στις Αρχές που κάνουν τους ελέγχους και μετά αποπροσωποποιούνται, διατηρούνται για πέντε χρόνια στο αρχείο της Ελληνικής Αστυνομίας και κατόπιν καταστρέφονται.

Στο Πέμπτο Κεφάλαιο, αναφέρεται ο τρόπος μετάδοσης των δεδομένων, και αυτό είναι σημαντικό για τη διασφάλιση των στοιχείων προσωπικού χαρακτήρα, ο τρόπος μετάδοσης με τα κοινά πρωτόκολλα μεταξύ των υπηρεσιών και τους υποστηριζόμενους μορφότυπους των εγγράφων, που θα ανταλλάσσονται.

Στο τελευταίο άρθρο, το 19, είναι η έναρξη ισχύος του νόμου.

Σας ευχαριστώ, αναλυτικά για τα άρθρα θα μιλήσουμε στην επόμενη συνεδρίαση.

**ΜΑΡΙΑ ΘΕΛΕΡΙΤΗ (Αντιπρόεδρος της Επιτροπής):** Τον λόγο έχει ο κ. Δαβάκης.

**ΑΘΑΝΑΣΙΟΣ ΔΑΒΑΚΗΣ (Εισηγητής της Ν.Δ.):** Ευχαριστώ, κυρία Πρόεδρε. Συζητούμε σήμερα σχέδιο νόμου, με το οποίο, η Κυβέρνηση επιδιώκει να εφαρμόσει την Κοινοτική Οδηγία 2016/681 και να την εντάξει στο Εθνικό Δίκαιο. Η νομοθετική αυτή πρωτοβουλία λαμβάνει χώρα εσπευσμένα και με καθυστέρηση, η οποία, αν και όχι πρωτοφανής, όσον αφορά τις διαδικασίες ένταξης Κοινοτικών Οδηγιών πολλά χρόνια τώρα, αυτή τη φορά έχει κάποιες σημαντικές αρνητικές επιπτώσεις.

Κάθε θεσμικό πλαίσιο που αφορά στη συλλογή προσωπικών δεδομένων των πολιτών με σκοπό τη χρήση τους για την καταπολέμηση του εγκλήματος αποτελεί μια άσκηση ισορροπίας μεταξύ της ανάγκης διαφύλαξης της δημόσιας ασφάλειας και της προστασίας των ατομικών δικαιωμάτων των πολιτών. Με βάση αυτή τη διαπίστωση, το σχέδιο νόμου αυτό οφείλει, κατά την άποψή μας, να εξυπηρετεί ταυτόχρονα τέσσερις στόχους.

Πρώτον, πρέπει να εξασφαλίζει ότι οι αεροπορικές εταιρείες θα προωθούν με έγκαιρο και έγκυρο τρόπο τα δεδομένα ονομαστικών αρχείων των επιβατών τους.

Δεύτερον, πρέπει τα δεδομένα PNR να συλλέγονται, αποθηκεύονται και να τυγχάνουν επεξεργασίας με ταχύ και αποτελεσματικό τρόπο.

Τρίτον, πρέπει τα δεδομένα αυτά και τα αποτελέσματα της επεξεργασίας τους να μπορούν να διατεθούν ταχέως και ασφαλώς στις διωκτικές και δικαστικές αρχές και τις υπηρεσίες ασφαλείας που μπορούν να κάνουν την καλύτερη δυνατή χρήση στο πλαίσιο της καταπολέμησης της τρομοκρατίας και των σοβαρών εγκλημάτων.

Τέλος, πρέπει όλες οι ανωτέρω δραστηριότητες να γίνονται με μεθόδους και πρακτικές που εξασφαλίζουν απόλυτη προστασία των ατομικών δικαιωμάτων του πολίτη και συγκεκριμένα, του επιβατικού κοινού.

Δυστυχώς, σχεδόν όλοι αυτοί οι στόχοι αισθανόμαστε ότι έχουν παραβιαστεί με το «καλημέρα», καθώς το ίδιο το νομοσχέδιο εισάγει διάταξη που επιχειρεί με αναδρομική ισχύ να νομιμοποιήσει διαβιβάσεις δεδομένων PNR, που φαίνεται πως έχουν λάβει χώρα από τις 25 Μαΐου 2018, δηλαδή, από την ημερομηνία, κατά την οποία, θα έπρεπε ήδη να έχει ολοκληρωθεί η ένταξη της Κοινοτικής Οδηγίας, έως και σήμερα.

Συγκεκριμένα, η παράγραφος 6 του άρθρου 10 αναφέρει τα ακόλουθα: «Η συλλογή και διαβίβαση στοιχείων από τους αερομεταφορείς προς τη μονάδα στοιχείων επιβατών που διενεργήθηκε από τις 25 Μαΐου 2018 μέχρι τη θέση σε ισχύ του παρόντος νόμου θεωρείται νόμιμη για κάθε περαιτέρω συνέπεια». Είναι προφανές ότι εδώ ανακύπτουν κρίσιμα και επείγοντα ερωτήματα. Πρώτον, από 25 Μαΐου 2018 έως σήμερα, έγιναν διαβιβάσεις δεδομένων PNR προς τις ελληνικές αρχές; Με βάση ποιο νομικό πλαίσιο έγιναν αυτού του είδους οι διαβιβάσεις; Δεύτερον από ποια φυσικά ή νομικά πρόσωπα έγιναν αυτές οι διαβιβάσεις και με ποιες διαδικασίες; Τρίτον, με δεδομένο ότι η μονάδα στοιχείων επιβατών που αναφέρεται στην Οδηγία δεν λειτουργεί ακόμη, ποια δημόσια αρχή έλαβε και επεξεργάστηκε αυτά τα δεδομένα; Εάν υπάρχουν, που φυλάσσονται αυτή τη στιγμή που μιλάμε; Τέλος, εξασφαλίστηκε και με ποια μέθοδο, η προστασία των ατομικών δικαιωμάτων των επιβατών, τα δεδομένα, των οποίων, έχουν διαβιβαστεί;

Με άλλα λόγια, αν κάποιος πολίτης, του οποίου, τα προσωπικά δεδομένα διαβιβάστηκαν μετά τις 25 Μαΐου 2018 και σήμερα, θελήσει να ασκήσει ένα από τα δικαιώματα του άρθρου 15, όπως αυτό της πρόσβασης ή αυτό της διαγραφής, σε ποιον πρέπει να απευθυνθεί και με ποια διαδικασία; Τα δεδομένα αυτά θα τύχουν αποπροσωποποίησης μετά τη συμπλήρωση του εξαμήνου, όπως προβλέπεται και στο άρθρο 14. Πού πρέπει να απευθυνθεί η Αρχή Προστασίας Δεδομένων Προσωπικού Χαρακτήρα για να ασκήσει το δικαίωμά του αυτεπάγγελτου ελέγχου, το οποίο, όμως, προβλέπεται στο άρθρο 17;

Είναι προφανές ότι αυτά είναι κρίσιμα ζητήματα, για τα οποία, πρέπει να δοθούν άμεσα διευκρινίσεις με την ευκαιρία της συζήτησης του νομοσχεδίου. Επίσης, μας προβληματίζει το γεγονός ότι ορισμένες σημαντικές διατάξεις χαρακτηρίζονται από ασάφεια και προχειρότητα, ειδικά σε σχέδιο νόμου που αφορά θέματα δημόσιας ασφάλειας και προστασίας ατομικών δικαιωμάτων. Θα αναφερθώ σε ορισμένα άρθρα για να γίνει κατανοητό το τι λέω.

Στο άρθρο 4 αναφέρεται ότι «σοβαρά εγκλήματα κατά την έννοια της περιπτώσεως θ΄9 του άρθρου 3 νοούνται οι εξής αξιόποινες πράξεις, οι οποίες, τιμωρούνται με στερητική της ελευθερίας ποινή η στερητικό της ελευθερίας μέτρο ασφαλείας, το ανώτατο όριο των οποίων είναι τουλάχιστον τρία χρόνια». Η χρήση της λέξης «ανώτατο» στη συγκεκριμένη πρόταση αντιβαίνει στην έννοια του σοβαρού εγκλήματος και τον χαρακτήρα των εγκλημάτων που απαριθμούνται στη συνέχεια του κειμένου του συγκεκριμένου άρθρου και μάλλον πρέπει να αντικατασταθεί με τη λέξη «κατώτατο» ή να υπάρξει κάποιου άλλου είδους αναδιατύπωση. Δεν μπορεί το ανώτατο να είναι τρία χρόνια.

Ασαφές είναι και το περιεχόμενο της λέξης «ενδείξεις» που εμφανίζεται στην διατύπωση του άρθρου 9. Επειδή με αυτή τη διάταξη δίνεται η δυνατότητα στις διωκτικές και δικαστικές αρχές και στις υπηρεσίες ασφαλείας να χρησιμοποιήσουν το πρωτογενές ή επεξεργασμένο υλικό των δεδομένων PNR που λαμβάνουν για χρήση σε άλλες υποθέσεις που τις απασχολούν, είναι απαραίτητο να υπάρξει σαφέστερο πλαίσιο κανόνων για το πως αυτή η χρήση πρέπει να αιτιολογείται από τις εν λόγω υπηρεσίες.

Ενδεικτικό του εσπευσμένου χαρακτήρα του νομοσχεδίου είναι και το γεγονός ότι στο άρθρο 9 η Αρχή Καταπολέμησης της Νομιμοποίησης Εσόδων από Εγκληματικές Δραστηριότητες αποκαλείται με το παλαιό της όνομα, δηλαδή, αυτό που είχε πριν την ψήφιση του ν. 4557/2018.

Μία ακόμη γενική πηγή προβληματισμού αποτελεί το γεγονός ότι στην εφαρμογή των κυρώσεων που προβλέπει το σχέδιο νόμου και οι οποίες, αποτελούν σημαντικό τμήμα του μηχανισμού συμμόρφωσης των παρόχων των δεδομένων PNR καλείται να εμπλακεί η νέα Αρχή Πολιτικής Αεροπορίας. Με δεδομένο ότι το Προεδρικό Διάταγμα οργάνωσης της συγκεκριμένης υπηρεσίας εκδόθηκε τον περασμένο Αύγουστο δημιουργούνται ερωτήματα σχετικά με το αν είναι σε θέση να αναλάβει ένα σημαντικότατο ρόλο που θα κληθεί να παίξει με βάση την κύρωση αυτής της Οδηγίας.

Επίσης, μιας και το θέμα μας αφορά και τη συνεργασία των υπηρεσιών ασφαλείας και τη διάθεση πληροφοριών και ευαίσθητων δεδομένων μεταξύ τους, θέλω να θίξω ένα θέμα που ανέκυψε πριν από λίγες ημέρες. Συγκεκριμένα, στις 15 Νοεμβρίου 2018, ο Υπουργός Εθνικής Άμυνας άφησε κατά τη διάρκεια δημόσιας ομιλίας του στο συνέδριο «ΑΘΗΝΑ» αιχμές για τη λειτουργία του συστήματος συντονισμού της συλλογής και διάθεσης πληροφοριών, καθώς και για την ετοιμότητα του συστήματος διαχείρισης κρίσεων. Τα ερωτήματα που ανακύπτουν από τα λεγόμενα του κ. Υπουργού είναι δύο και θα ήθελα να είχα την άποψή σας για αυτό, κυρία Υπουργέ.

Πρώτον, τι εννοούσε όταν είπε ότι οι υπηρεσίες ασφαλείας δεν μοιράζονται πληροφορίες με τις Ένοπλες Δυνάμεις; Δεύτερον, πόσο συχνά συνεδριάζουν τα σχετικά όργανα με τον συντονισμό της συλλογής και διάθεσης πληροφοριών, όπως το Συντονιστικό Συμβούλιο Διαχείρισης Πληροφοριών και το Συμβούλιο Πληροφοριών;

Κυρία Πρόεδρε, η Ν.Δ., ως παράταξη που αναγνωρίζει τη σημασία της διαφύλαξης της δημόσιας ασφάλειας και ταυτόχρονα, όμως, σέβεται απόλυτα την ανάγκη προστασίας των ατομικών δικαιωμάτων, θα στηρίξει, επί της Αρχής, το συγκεκριμένο νομοσχέδιο. Όμως, αναμένουμε από την κυβέρνηση να δώσει πειστικές και αναλυτικές απαντήσεις στα κρίσιμα ερωτήματα που εν τάχει έθεσα, σχετικά με τη διαφαινόμενη διαβίβαση δεδομένων PNR, κατά το διάστημα από 25 Μαΐου μέχρι σήμερα.

Επίσης, αναμένουμε η Κυβέρνηση να προχωρήσει σε σημαντικές αλλαγές και βελτιώσεις στη διατύπωση κάποιων διατάξεων, με σκοπό την αύξηση της σαφήνειας και της εφαρμόσιμοτητας των προβλέψεων του παρόντος σχεδίου νόμου. Ευχαριστώ.

**ΜΑΡΙΑ ΘΕΛΕΡΙΤΗ (Αντιπρόεδρος της Επιτροπής):** Θα ήθελα να αναγνώσω τον κατάλογο των φορέων: Δικηγορικός Σύλλογος Αθηνών, Διεύθυνση Διαχείρισης και Ανάλυσης Πληροφοριών της Ελληνικής Αστυνομίας, Αρχή Προστασίας Δεδομένων Προσωπικού Χαρακτήρα, Αρχή Καταπολέμησης της Νομιμοποίησης Εσόδων από Εγκληματικές Δραστηριότητες, η Υπηρεσία Πολιτικής Αεροπορίας και εκπρόσωπος της ΙΑΤΑ.

**ΣΥΜΕΩΝ ΜΠΑΛΗΣ (Εισηγητής του ΣΥΡΙΖΑ):** Κυρία Πρόεδρε, επί των φορέων, επειδή ακούστηκε, κύριε Βορίδη, υπάρχει και πρόεδρος του Συνδέσμου Ξένων Αεροπορικών Εταιριών, μάλιστα, είναι και Έλληνας, ενδεχομένως, πολύ σύντομα να έχουμε και τα στοιχεία επικοινωνίας του.

**ΜΑΡΙΑ ΘΕΛΕΡΙΤΗ (Αντιπρόεδρος της Επιτροπής):** Θα κληθούν και οι δύο ή ένας εκ των δύο φορέων; Και οι δύο;

Επομένως, κλείνουμε τον κατάλογο των φορέων.

Το λόγο είχε ο κ. Καρράς.

**ΓΕΩΡΓΙΟΣ – ΔΗΜΗΤΡΙΟΣ ΚΑΡΡΑΣ (Ειδικός Αγορητής της Δημοκρατικής Συμπαράταξης – ΠΑ.ΣΟ.Κ. – ΔΗΜ.ΑΡ.):** Η συγκεκριμένη Οδηγία είναι προφανές ότι θεσπίστηκε και εξέφρασε το δίκαιο της ανάγκης της Ευρωπαϊκής Ένωσης σε σχέση με βαρύτατες τρομοκρατικές πράξεις και με την απειλή νεοτέρων, η οποία υπήρξε και υπάρχει στο χώρο της Ευρώπης και παγκόσμια. Βεβαίως, αυτό δεν δίνει το δικαίωμα να αίρεται μέσω οδηγιών και ενσωματώσεων στην εθνική νομοθεσία, τα απόλυτα προστατευόμενα ατομικά δικαιώματα. Είναι γνωστό, λοιπόν, ότι πάντα αυτής της μορφής οι νομοθεσίες είναι συγκρουσιακές. Με την έννοια, ότι από τη μία εξυπηρετούν το δημόσιο συμφέρον, με την καλώς εννοούμενη έννοιά του και αφετέρου, όμως, μπορούν να υπερβάλλουν πολλές φορές στην εφαρμογή τους ή στην εθνική νομοθεσία και να προσβάλλουν ατομικά δικαιώματα. Νομίζω, λοιπόν, ότι θα πρέπει να σταθώ σε αυτό το στοιχείο επί της Αρχής και να κάνω ορισμένες σκέψεις.

Πρέπει να πούμε το εξής, κυρία Πρόεδρε, ότι, από την ανάγνωση της Ευρωπαϊκής Οδηγίας 2016/681, προκύπτει ότι στις χώρες-μέλη αφήνεται ευρύ στάδιο διακριτικής ευχέρειας για την εσωτερική νομοθέτηση. Που σημαίνει ότι, ενδεχόμενα, ακόμα και η Ευρωπαϊκή Επιτροπή και το Ευρωπαϊκό Κοινοβούλιο δεν είχαν καταλήξει στο ασφαλές συμπέρασμα, για το ποιο θα έπρεπε να ήταν το νομοθετικό πλαίσιο που θα εισηγούνται στα κράτη-μέλη. Το λέω αυτό γιατί η Οδηγία αυτή έχει και ευρύτερες συνέπειες, διότι επιχειρείται να ενταχθεί σε συμφωνίες της Ευρωπαϊκής Ένωσης με άλλες χώρες, όπως οι Ηνωμένες Πολιτείες, η Αυστραλία, ο Καναδάς, για την ανταλλαγή δεδομένων προσωπικού χαρακτήρα από τους αερομεταφορείς.

Θέλω να θυμίσω εδώ ότι ανακοίνωση του Δικαστηρίου της Ευρωπαϊκής Ένωσης, όπου είχε υποβληθεί προς γνωμοδότηση -όχι προς απόφαση, είναι δικαίωμα, όπως ξέρουμε όλοι, των κρατών-μελών της Επιτροπής να υποβάλλουν στο Ευρωπαϊκό Δικαστήριο ερωτήματα σε σχέση και με συμφωνίες που πρόκειται να συμβληθεί η Ευρωπαϊκή Ένωση. Το δικαστήριο γνωμοδότησε για τη συμφωνία μεταξύ της Ευρωπαϊκής Ένωσης και του Καναδά σχετικά με τη διαβίβαση των δεδομένων που προέρχονται από τις καταστάσεις με τα ονόματα των επιβατών, ότι δεν μπορεί να συναφθεί υπό την παρούσα μορφή. Η ημερομηνία του ανακοινωθέντος τύπου του Ευρωπαϊκού Δικαστηρίου είναι 26 Ιουλίου 2017.

Δεν γνωρίζω και το θέτω και ερώτημα προς την κυρία Υπουργό, αν έχει κάποιο νεότερο στοιχείο, ότι, μετά τη γνωμοδότηση αυτή, επετεύχθη συμφωνία σύμφωνα με συμμόρφωση προς τα όσα έκρινε το Ευρωπαϊκό Δικαστήριο, ούτως ώστε να υπάρχει ισχυρά ενεργή συμφωνία Καναδά - Ευρωπαϊκής Ένωσης. Και το λέω αυτό, διότι, αν διαβάσουμε την Εισηγητική Έκθεση του νόμου, την οποία έχετε καταθέσει στη Βουλή, λέει ότι «έχουν υπογραφεί συμφωνίες με τρίτες χώρες, τις Ηνωμένες Πολιτείες της Αμερικής, τον Καναδά και την Αυστραλία. Άλλες χώρες, η Νότιος Κορέα και η Ιαπωνία έχουν ζητήσει να διαπραγματευτούν συμφωνίες αυτού του είδους».

Εάν, λοιπόν, το Ευρωπαϊκό Δικαστήριο έχει εκφράσει επιφυλάξεις, οι οποίες είναι ανάλογες με τις επιφυλάξεις, οι οποίες μπορούν να προβληθούν και κατά την ενσωμάτωση της Οδηγίας στο Ελληνικό Δίκαιο, νομίζω ότι θα πρέπει να συζητηθούν αυτά τα ζητήματα, κυρία Πρόεδρε, γιατί δεν πιστεύω ότι το Ευρωπαϊκό Δικαστήριο, το οποίο είναι ο θεσμός, ο φορέας που προστατεύει, όχι μόνο τις συνθήκες της Ευρωπαϊκής Ένωσης, αλλά και τα δικαιώματα των πολιτών της Ευρωπαϊκής Ένωσης, θα είχε επιφυλάξεις σε μια τέτοια ανάλογη συμφωνία, αν δεν ετίθεντο σοβαρά προβλήματα και ερωτήματα. Νομίζω, λοιπόν, και αναμένουμε μία απάντηση από την κυρία Υπουργό το σημείο αυτό.

Συνεχίζοντας τώρα να δούμε τη διακριτική ευχέρεια που άφησε η Ευρωπαϊκή Οδηγία στην ελληνική έννομη τάξη σε σχέση με το σχέδιο νόμου. Δεν υπάρχει αμφιβολία ότι έγινε και σε ένα σημείο κακή μετάφραση της Οδηγίας και αναφέρομαι σε αυτό που ήδη ετέθη από τον κ. Δαβάκη, στο άρθρο 4, «τιμωρούνται με στερητική της ελευθερίας ποινή ή στερητικό της ελευθερίας μέτρο ασφάλειας, το ανώτατο όριο των οποίων είναι τουλάχιστον τρία έτη». «Ανώτατο όριο με τουλάχιστον», «τουλάχιστον», στη δική μου σκέψη δεν μπορεί να ερμηνευτεί, είναι κακή μετάφραση. Εγώ το λέω νομοτεχνικά, δεν ξέρω κάποιος έκανε το λάθος, διότι έχω εδώ την Οδηγία, η οποία το λύνει το θέμα. Αν στεκόταν κανείς στην Οδηγία θα το έβλεπε. Δεν σας κατηγορώ εσάς, βεβαίως, εσείς κάνατε χρήση νομικής παιδείας διαβάζοντάς μας προηγουμένως την Αιτιολογική Έκθεση του νόμου. Λέμε εδώ, ότι η Οδηγία λέει «με στερητική της ελευθερίας ποινή ή στερητικό της ελευθερίας μέτρο ασφάλειας, ανώτατης διάρκειας τουλάχιστον τριών ετών». Εδώ είναι σωστό, εδώ βγαίνει νόημα, από το σχέδιο νόμου δεν βγαίνει νόημα. Μία παρατήρηση νομοτεχνικού χαρακτήρα.

Επίσης, ως προς το παράρτημα β΄ της Οδηγίας, όπου εκεί δεν είναι μόνο οι τρομοκρατικές πράξεις, είναι μια σειρά πράξεων, οι οποίες εντάσσονται στη σοβαρή εγκληματικότητα.

Εκείνο, το οποίο θέλω να πω είναι το εξής, ότι λόγω της ποινικής διάκρισης των πράξεων στην Ελλάδα και δεδομένου ότι τα κακουργήματα έχουν μια ελάχιστη ποινή 5 ετών, θα ήθελα να εξετάσετε το εξής: Στο άρθρο 4, όπου ενσωματώνεται το παράρτημα β΄ της Οδηγίας, με τη διατύπωση, «τουλάχιστον τρία έτη», να διευκρινίσουμε ότι στο ελληνικό δίκαιο έχουν κακουργηματικό χαρακτήρα για τον εξής λόγο. Η ελληνική έννομη τάξη καλώς ή κακώς την ποινή της φυλάκισης των τριών ετών δεν την εκτελεί κανένας -απευθύνομαι προς τους συναδέλφους νομικούς της Επιτροπής- ούτε πέντε στην Ελλάδα, δεν εκτελούν 5ετή ποινή, όταν είναι αναστάλσιμη ή μετατρέψιμη. Νομίζω, λοιπόν, ότι θα πρέπει να βάλει το «όριο των πέντε ετών», η Οδηγία το επιτρέπει, δεν έχει περιορισμό, όταν λέει «τουλάχιστον», για να μπορούμε να μιλάμε για σοβαρές εγκληματικές πράξεις, εκείνες οι οποίες είναι στον κατάλογο.

Βλέπω, λοιπόν, ότι έχει κάνει χρήση η Κυβέρνηση και έχει συμπληρώσει και κάποιες άλλες πράξεις μέσα εκεί, δεν υπάρχει αμφιβολία ότι αν πιάσουμε τον Ποινικό Κώδικα όλες σοβαρές εμφανίζονται, εφόσον τιμωρούνται με ποινές στερητικές ελευθερίας.Αυτό, λοιπόν, είναι ένα σημείο, το οποίο πρέπει να το προσέξετε. Και γιατί τα λέω αυτά;

Λόγω της ευρύτητας, η οποία δίνει η Οδηγία στη χρήση των προσωπικών δεδομένων, γιατί είναι προσωπικά δεδομένα, έστω κι αν αποπροσωποιούνται μετά από το εξάμηνο, αλλά πολύ εύκολα μπορούν να επανέλθουν, υπό την έγκριση της αρχής, ουσιαστικά σε χρήση αρμοδίων. Καμιά φορά φοβόμαστε ότι μπορεί να είναι και αναρμόδιων πολλές φορές η χρήση προσωπικών δεδομένων, όταν διάφορες υπηρεσίες είναι πολυπρόσωπες. Μπορεί να υπάρχουν διαρροές, αλλά δεν θα το θέσω υπό την έννοια αυτή τη στιγμή.

Θα πρέπει, λοιπόν, να σταθούμε λιγάκι και σε αυτό το σημείο, να δούμε πως δεν θα γίνεται, πώς θα δώσουμε τις δικλείδες ασφαλείας για τη διαρροή, παρόλο που «υπάρχουν οι διατάξεις» πάντα υπάρχει και ένας κίνδυνος.

Θα πρότεινα κάτι άλλο.

Η τυχόν διαρροή να ποινικοποιηθεί, αν θέλετε, με τον ειδικό αυτό νόμο. Εάν διαρρεύσουν προσωπικά στοιχεία επιβατών να υπάρχει ειδική ποινική διάταξη και γιατί το λέω αυτό, διότι, ακούω, ότι η Εθνική Υπηρεσία Πληροφοριών θα επεξεργάζεται, κάποια Διεύθυνση της Ελληνικής Αστυνομίας θα επεξεργάζεται κι εκείνη. Στη διαδρομή μπορεί κάποιοι να θελήσουν να κάνουν αθέμιτη χρήση για να έχουν ένα αθέμιτο όφελος, ας το προστατεύσουμε.

Κυρία Υπουργέ, αυτό το λέω με την έννοια της πληρέστερης προστασίας του Φυσικού Προσώπου, το οποίο στο σημερινό σύγχρονο κόσμο και με δεδομένο, ότι όπως προσφυώς έχω διαβάσει εδώ όλοι, αθώοι και ένοχοι θεωρούμεθα. Με τη διαβίβαση και τη διατήρηση των στοιχείων θεωρούμεθα καταρχήν, τουλάχιστον, ένοχοι με την έννοια, ότι μπορεί να έχουμε μια νοηματική ανατροπή του τεκμηρίου αθωότητος, το οποίο, τουλάχιστον, όλοι το υποστηρίζουμε γιατί είναι και μια κατάκτηση του νομικού πολιτισμού.

Νομίζω, λοιπόν, ότι θα πρέπει να του δώσουμε και κάποια ποινική ευθύνη, έχετε την ευχέρεια, δεν είναι μόνο η Οδηγία, αλλά μπορεί να πάρει και άλλη διάταξη στην εφαρμογή της, ούτως ώστε στο τέλος να προστατεύσουμε.

Τελευταίο διότι στην ειδησεογραφία ακούμε περί μιας μεγάλης δύναμης, η οποία χρησιμοποιεί προσωπικά στοιχεία, ακούμε να κλονίζονται πολλές αρχές σε αυτή την εποχή και μέσα στην Ευρώπη κλονίζονται κάποιες αρχές, όταν αμφισβητείται η μορφή της παγκοσμιοποίησης αμφισβητούνται και πολλά στοιχεία δημοκρατίας. Ίσως εδώ οι συνάδελφοι διαφωνήσουν με αυτό που λέω, αλλά δεν έχει σημασία. Αμφισβητούνται, λοιπόν, και στοιχεία δημοκρατίας, ας τα προστατεύσουμε.

Δεν θα ήθελα να μακρηγορήσω, διότι θα έχουμε ευκαιρία να αναφερθούμε σε αυτά και σε επόμενες συνεδριάσεις αύριο και μεθαύριο.

Περιμένουμε να ακούσουμε τους φορείς, οι οποίοι θα τεθούν υπό τη βάσανο των ερωτήσεων, μιλώ από πλευράς Δημοκρατικής Συμπαράταξης, κύριε Πρόεδρε, παρακαλώ να σημειωθεί, ότι επιφυλασσόμαστε επί της αρχής για να μπορέσουμε να καταλήξουμε, εφόσον έχουμε τις απαντήσεις στα ερωτήματα που ετέθησαν.

Όσες δικλίδες και να βάζουμε, η κατάχρηση ξέρετε είναι πειρασμός πολλές φορές. Όταν κάποιος έχει στη διάθεσή του προσωπικά δεδομένα πολλών και εδώ αναφερόμαστε τελικά σε όλους. Γιατί, ουσιαστικά, το μοναδικό μέσο μετακίνησης είναι το αεροπλάνο και με δεδομένο ότι η ελληνική κυβέρνηση επιχειρεί να επεκτείνει το μέτρο, χωρίς να έχει την υποχρέωση από την Οδηγία να το εφαρμόσει και εντός της Ε.Ε.. Όπως γνωρίζετε κυρία Υπουργέ η Οδηγία αναφέρεται σε πτήσεις εκτός της Ε.Ε., αλλά εσείς το επεκτείνετε και σε εντός της Ε.Ε. και ενδεχόμενα και σε εσωτερικές πτήσεις.

Θα ήθελα, λοιπόν, να έχω την άποψη της Κυβέρνησης, για το ποιος ήταν ο λόγος αυτός που φτάνουμε σε επέκταση της εφαρμογής. Μιας τοπικής πτήσης π.χ. από την Κω στην Αστυπάλαιας, όπου είναι εντός Ε.Ε. και αυτή η πτήση με ένα μονοκινητήριο.

Διαβάζω, κυρία Υπουργέ, ότι έχουν περιληφθεί και οι εσωτερικές πτήσεις.

Αυτό διαβάζω.

Κάνω τόσο λάθος;

Διαβάζω, λοιπόν, στο άρθρο 3 « πτήση εκτός της Ε.Ε.» η περίπτωση ζ΄, προχωρώ στην επόμενη περίπτωση η΄ « πτήση εντός της Ε.Ε. κάθε τακτική ή μη τακτική εκτελούμενη από αερομεταφορέα, η οποία αναχωρεί από το έδαφος κράτους - μέλους και προβλέπεται να προσγειωθεί στο έδαφος ενός ή περισσοτέρων από τα λοιπά κράτη χωρίς ενδιάμεσες στάσεις στο έδαφος τρίτης χώρας».

Αυτή νομίζω, ότι είναι εντός εσωτερικού.

**ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής)** : Τον λόγο έχει η κυρία Υπουργός.

**ΟΛΓΑ ΓΕΡΟΒΑΣΙΛΗ (Υπουργός Προστασίας του Πολίτη)** : Είναι εκτός…

**ΓΕΩΡΓΙΟΣ – ΔΗΜΗΤΡΙΟΣ ΚΑΡΡΑΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ.)** : Δεν ξέρω εάν είναι εκτός, θα ήθελα μια διευκρίνιση.

Άλλης χώρας, μεν, αλλά όταν εδώ έχουμε πτήσεις οι οποίες ξεκινάνε π.χ. Αθήνα - Θεσσαλονίκη - Ντίσελντορφ, που είναι καθημερινή πτήση με επιστροφή, ποιους θα δίνει η αεροπορική εταιρεία; Θα δίνει και τους επιβάτες που κατεβαίνουν στη Θεσσαλονίκη;

Αυτά είναι τα ερωτήματα μου γι' αυτό βάζω αυτές τις παρατηρήσεις.

**ΟΛΓΑ ΓΕΡΟΒΑΣΙΛΗ (Υπουργός Προστασίας του Πολίτη)** : Ακριβώς στο σημείο που ορίζει τι νοείται πτήση εντός Ε.Ε. το ορίζει και λέει « αναχωρεί από έδαφος κράτους - μέλους, προσγειώνεται στο έδαφος ενός από τα λοιπά κράτη χωρίς ενδιάμεση στάση σε τρίτη».

**ΓΕΩΡΓΙΟΣ – ΔΗΜΗΤΡΙΟΣ ΚΑΡΡΑΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ.)** : Προσέξτε, κυρία Υπουργέ.

Εγώ ταξιδεύω για το Ντίσελντορφ π.χ. και έχει μια ενδιάμεση στάση στη Θεσσαλονίκη, είναι πάρα πολλές οι πτήσεις αυτές, διότι κατεβαίνω στη Θεσσαλονίκη που είναι εσωτερική για μένα, δεν πρέπει να το καλύψουμε και αυτό;

**ΟΛΓΑ ΓΕΡΟΒΑΣΙΛΗ (Υπουργός Προστασίας του Πολίτη)** : Εάν ξεκινά κάποιος από την Ελλάδα και πάει σε άλλη χώρα, αυτό θα το δώσει, αλλά δεν σημαίνει αυτό, ότι δίνω τις εντός πτήσεις.

**ΓΕΩΡΓΙΟΣ – ΔΗΜΗΤΡΙΟΣ ΚΑΡΡΑΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ.)** : Εγώ νομίζω, ότι πρέπει να το διευκρινίσουμε και αυτό, γιατί με το αυτοματοποιημένο σύστημα, το ψηφιοποιημένο, θα δίνονται όλοι και θα πρέπει να κάνει διαχωρισμό η αεροπορική εταιρία. Θα πρέπει να το πούμε εδώ πέρα.

**ΟΛΓΑ ΓΕΡΟΒΑΣΙΛΗ (Υπουργός Προστασίας του Πολίτη)**: Αναλόγως από πού έρχεσαι και που κατευθύνεσαι.

**ΓΕΩΡΓΙΟΣ – ΔΗΜΗΤΡΙΟΣ ΚΑΡΡΑΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ.)** : Επομένως, είμαστε όλοι ύποπτοι μέχρι αποδείξεως του εναντίον.

**ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής)** : Κυρία Υπουργέ, θέλετε να διευκρινίσετε περαιτέρω ή αύριο στην κατ΄ άρθρον συζήτηση;

**ΟΛΓΑ ΓΕΡΟΒΑΣΙΛΗ (Υπουργός Προστασίας του Πολίτη)** : Θα ήθελα να πω κάτι για τη συζήτηση.

Αυτή τη στιγμή αυτό έχει υιοθετηθεί και υλοποιείται από 24 ευρωπαϊκές χώρες.

Στ΄ αλήθεια, ο κάθε Έλληνας πολίτης ο οποίος ταξιδεύει αυτή τη στιγμή στο εξωτερικό δίδει τα δεδομένα. Ας το θεωρήσουμε αυτό είναι δεδομένο.

Με την ενσωμάτωση τι κερδίζουμε; Να παίρνουν και οι υπηρεσίες ασφάλειας της χώρας, πληροφορία από αυτά που οι άλλοι έτσι και αλλιώς παίρνουν.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ**: Τι κερδίζουμε; Υπάρχει κενό αυτή τη στιγμή με την πλήρη ενσωμάτωση. Έχουμε κενό ασφαλείας.

**ΟΛΓΑ ΓΕΡΟΒΑΣΙΛΗ (Υπουργός Προστασίας του Πολίτη)** : Βεβαίως.

Αυτό σας λέω, ότι εμείς μπορούμε πια να πάρουμε στοιχεία από όλες αυτές τις πτήσεις, ενώ οι άλλοι σήμερα το έχουν.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ**: Όλο το σύστημα στηρίζεται στη διανομή της πληροφορίας για να γίνεται ο έλεγχος.

**ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής)**: Κύριε Καρρά, επιφύλαξη είπατε;

**ΓΕΩΡΓΙΟΣ – ΔΗΜΗΤΡΙΟΣ ΚΑΡΡΑΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ.)**: Ναι

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Αθανασίου Αθανάσιος, Βάκη Φωτεινή, Γάκης Δημήτριος, Γκιόλας Ιωάννης, Θελερίτη Μαρία, Κοζομπόλη – Αμανατίδη Παναγιώτα, Λάππας Σπυρίδων, Μορφίδης Κωνσταντίνος, Μπαλάφας Ιωάννης, Μπαλλής Συμεών, Ντζιμάνης Γεώργιος, Πάλλης Γεώργιος, Παπαηλιού Γεώργιος, Παπαφιλίππου Γεώργιος, Παρασκευόπουλος Νικόλαος, Πρατσόλης Αναστάσιος, Σαρακιώτης Ιωάννης, Σκουρλέτης Παναγιώτης, Δέδες Ιωάννης, Κωνσταντινέας Πέτρος, Συρίγος Αντώνιος, Τζαμακλής Χαρίλαος, Τριανταφυλλίδης Αλέξανδρος, Τσίρκας Βασίλειος, Τσόγκας Γεώργιος, Χριστοδουλοπούλου Αναστασία, Ψυχογιός Γεώργιος, Βρούτσης Ιωάννης, Βορίδης Μαυρουδής (Μάκης), Βούλτεψη Σοφία, Δαβάκης Αθανάσιος, Καρασμάνης Γεώργιος, Στύλιος Γεώργιος, Παναγιωτόπουλος Νικόλαος, Τασούλας Κωνσταντίνος, Χαρακόπουλος Μάξιμος, Αχμέτ Ιλχάν, Καρράς Γεώργιος – Δημήτριος, Παπαθεοδώρου Θεόδωρος, Χριστοφιλοπούλου Παρασκευή (Εύη), Γερμενής Γεώργιος, Καρακώστας Ευάγγελος, Λαγός Ιωάννης, Τάσσος Σταύρος, Λαμπρούλης Γεώργιος, Συντυχάκης Εμμανουήλ, Παπαχριστόπουλος Αθανάσιος, Ψαριανός Γρηγόριος, Σαρίδης Ιωάννης και Παναγούλης Ευστάθιος (Στάθης).

**ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής)** : Τον λόγο έχει ο κ. Γερμενής.

**ΓΕΩΡΓΙΟΣ ΓΕΡΜΕΝΗΣ (Ειδικός Αγορητής του Λαϊκού Συνδέσμου – Χρυσή Αυγή)**: Ακόμα μια Ευρωπαϊκή Οδηγία που έρχεται να ενσωματωθεί στην Εθνική Νομοθεσία.

Με τον νέο νόμο ενσωματώνεται στην Εθνική Νομοθεσία η Οδηγία 2016/681 σχετικά με τη χρήση των δεδομένων που περιέχονται στα ονομαστικά αρχεία επιβατών για την πρόληψη, ανίχνευση, διερεύνηση και δίωξη τρομοκρατικών και σοβαρών εγκλημάτων.

Αναλυτικά δεδομένα που αφορούν σε στοιχεία επιβατών, όπως τη διεύθυνση, τους τρόπους πληρωμής, το ταξιδιωτικό ιστορικό, τις αποσκευές και την έκδοση εισιτηρίων θα πρέπει να διαβιβάζουν στην Ελληνική Αστυνομία οι αεροπορικές εταιρείες για όλες τις πτήσεις που πραγματοποιούνται από ή προς ελληνικό έδαφος.

Τα δεδομένα περιέχονται στα λεγόμενα ονομαστικά αρχεία επιβατών Passenger Name Records, τα οποία οι αρχές θα συλλέγουν και θα επεξεργάζονται για το σκοπό της πρόληψης και της διερεύνησης των τρομοκρατικών και σοβαρών αυτών εγκλημάτων.

Τα δεδομένα PNR είναι διαφορετικά από τα δεδομένα Advance Passenger Information, τα οποία είναι οι βιογραφικές πληροφορίες που συγκεντρώνονται στην ταινία οπτικής αναγνώρισης του διαβατηρίου και περιέχουν το ονοματεπώνυμο, την ημερομηνία γέννησης και τον τόπο διαμονής.

Τα PNR χρησιμοποιούνται προκειμένου να ταυτοποιηθούν πρόσωπα, για τα οποία δεν υπάρχουν υποψίες, αλλά θα μπορούσαν να απασχολήσουν τις αρχές και για την αναγνώριση προσώπων στα οποία ανήκουν διευθύνσεις και πιστωτικές κάρτες που συνδέονται με ποινικά αδικήματα.

Επιπλέον, η επεξεργασία των δεδομένων μπορεί να οδηγήσει σε ταυτοποίηση συνεργών των υπόπτων, για παράδειγμα, με την ανεύρεση προσώπων που ταξιδεύουν μαζί.

Οι αεροπορικές εταιρείες θα πρέπει να διαβιβάζουν τα δεδομένα σε διάστημα μεταξύ 48 έως 24 ωρών πριν από τον προγραμματισμένο χρόνο αναχώρησης της πτήσης και αμέσως μετά το κλείσιμο της πτήσης.

Τα δεδομένα PNR θα διαβιβάζονται στη μονάδα στοιχείων επιβατών, η οποία θα συσταθεί στην Ελληνική Αστυνομία. Πρόσβαση στα στοιχεία θα έχουν, επίσης, εισαγγελικές και δικαστικές αρχές, η Εθνική Υπηρεσία Πληροφοριών, αλλά και οι Αρχές Νομιμοποίησης Εσόδων από Εγκληματικές Δραστηριότητες και Ελέγχου των δηλώσεων περιουσιακής κατάστασης.

Η Μονάδα Στοιχείων Επιβατών της Ελληνικής Αστυνομίας θα μπορεί να διαβιβάζει δεδομένα PNR σε άλλα κράτη – μέλη, στην EUROPOL ακόμα και σε αρχές κρατών, εντός ή εκτός Ε.Ε., εφόσον υπάρξει έγκριση του κράτους - μέλους.

Σε έκτακτες περιπτώσεις αντιμετώπισης τρομοκρατικής ή εγκληματικής απειλής, η διαβίβαση των δεδομένων, σε χώρα εκτός Ε.Ε., μπορεί να πραγματοποιηθεί δίχως προηγούμενη έγκριση του κράτους μέλους.

Τα κριτήρια, με τα οποία θα γίνεται η επεξεργασία των δεδομένων, υποτίθεται, ότι δεν θα βασίζονται στη φυλετική ή εθνοτική καταγωγή, στα πολιτικά φρονήματα, στις θρησκευτικές πεποιθήσεις, στη συμμετοχή σε συνδικαλιστικές δράσεις και στη σεξουαλική ζωή ενός ατόμου.

Στις αεροπορικές εταιρείες που δεν θα αποστέλλουν δεδομένα PNR στην ΕΛΑΣ, θα επιβάλλεται πρόστιμο ύψους 5000 € ανά πτήση από την Αρχή Πολιτικής Αεροπορίας. Το πρόστιμο θα μπορεί να αναπροσαρμόζεται, με Κοινή Υπουργική Απόφαση και να φτάνει έως τις 30.000 €.

Όπως επισημαίνεται, στα σημεία 5 και 7 του προοιμίου της Οδηγίας, στόχοι της παρούσας Οδηγίας, είναι μεταξύ άλλων, η ασφάλεια, η προστασία της ζωής και η ασφάλεια των προσώπων και η δημιουργία νομικού πλαισίου για την προστασία των δεδομένων PNR, όταν τα επεξεργάζονται σε αρμόδιες αρχές. Η αξιολόγηση δεδομένων PNR, επιτρέπει την ταυτοποίηση προσώπων για τα οποία δεν υπήρχαν υποψίες εμπλοκής σε τρομοκρατική πράξη ή σοβαρό έγκλημα, πριν την αξιολόγηση και πρέπει, κατά συνέπεια, να εξεταστούν περαιτέρω από τις αρμόδιες αρχές. Με την χρήση των δεδομένων PNR, μπορεί να αντιμετωπιστεί η απειλή της τρομοκρατίας και των σοβαρών εγκλημάτων από διαφορετική οπτική γωνία, πέραν εκείνης που προσφέρει η επεξεργασία άλλων κατηγοριών δεδομένων προσωπικού χαρακτήρα.

Εν τούτοις, προκειμένου η επεξεργασία δεδομένων PNR να είναι περιορισμένη στο απολύτως αναγκαίο, η θέσπιση και η εφαρμογή κριτηρίων αξιολόγησης πρέπει να περιοριστεί στην τρομοκρατία και στα σοβαρά εγκλήματα, όπου η χρήση τέτοιων κριτηρίων έχει νόημα. Επιπλέον, τα κριτήρια αξιολόγησης θα πρέπει να ορίζονται κατά τρόπο ώστε το σύστημα να ταυτοποιεί, όσο το δυνατόν, λιγότερους αθώους.

Τα δεδομένα PNR χρησιμοποιούνται, κυρίως, ως εργαλείο συλλογής πληροφοριών για εγκληματικές δραστηριότητες, παρά ως εργαλείο επαλήθευσης της ταυτότητας. Οι χρήσεις των PNR είναι κυρίως οι ακόλουθες. Εκτίμηση κινδύνου των επιβατών και ταυτοποίηση των αγνώστων προσώπων, δηλαδή των προσώπων για τα οποία δεν υπάρχει προς το παρόν καμία υποψία, αλλά που θα μπορούσαν, ενδεχομένως, να παρουσιάζουν ενδιαφέρον στις αρχές επιβολής του νόμου. Δυνατότητα κατοχής πριν από τα δεδομένα ΑΡΙ, ούτως ώστε, οι αρχές επιβολής του νόμου, να έχουν στη διάθεση τους περισσότερο χρόνο για την επεξεργασία, ανάλυση και ενδεχομένως παρακολούθηση, ταυτοποίηση των προσώπων στα οποία ανήκουν συγκεκριμένες διευθύνσεις, πιστωτικές κάρτες κ.λπ., που συνδέονται με ποινικά αδικήματα και αντιστοίχιση με άλλα δεδομένα PNR για την ταυτοποίηση των συνεργών των υπόπτων, για παράδειγμα, την ανεύρεση των προσώπων που ταξιδεύουν μαζί. Στην πράξη, πρόκειται για θεσμική πλέον κατοχύρωση του ηλεκτρονικού φακελώματος, όχι μόνο των Ελλήνων πολιτών, αλλά και όλων των ευρωπαίων πολιτών.

Κάποια πράγματα που πρέπει να επισημανθούν, οι πληροφορίες που συλλέγονται θα διατηρούνται σε βάση δεδομένων για περίοδο πέντε ετών, αλλά μετά από έξι μήνες, όλα τα δεδομένα PNR, θα ανανομιμοποιούνται με την κάλυψη των στοιχείων που μπορούν να χρησιμεύσουν στην άμεση ταυτοποίηση του επιβάτη, στον οποίο αναφέρονται.

Η Οδηγία ορίζει, ότι η διαβίβαση δεδομένων θα γίνεται μόνο κατά περίπτωση και αποκλειστικά, για συγκεκριμένους σκοπούς, όπως η πρόληψη, η ανίχνευση και η διερεύνηση τρομοκρατικών και άλλων σοβαρών εγκληματικών πράξεων και δίωξη των υπευθύνων. Η αναφορά σε πρόληψη και ανίχνευση ανοίγει το δρόμο, για την κατά το δοκούν χρήση των στοιχείων, τόσο από τις εθνικές, όσο και από τις αρχές άλλων κρατών της Ε.Ε.. Η Οδηγία θα αφορά τις πτήσεις από και σε χώρες εκτός της Ε.Ε., ενώ θα εφαρμόζεται και για πτήσεις εντός της Ε.Ε., υπό την προϋπόθεση ότι το κράτος μέλος θα το ανακοινώνει εγγράφως στην Επιτροπή. Τα κράτη μέλη θα μπορούν να συλλέγουν και να επεξεργάζονται δεδομένα PNR από οικονομικούς φορείς που δεν είναι μεταφορείς, όπως ταξιδιωτικά γραφεία και διοργανωτές ταξιδιών, που παρέχουν τις σχετιζόμενες με ταξίδια υπηρεσίες, συμπεριλαμβανομένων των κρατήσεων πτήσεων. Όλα λοιπόν καταγράφονται, όλοι και όλα παρακολουθούνται.

Μέσα στην Οδηγία αναφέρονται εγγυήσεις για την προστασία των προσωπικών δεδομένων και υποτίθεται, ότι υπάρχει ρητή απαγόρευση της επεξεργασίας δεδομένων PNR που αποκαλύπτουν τη φυλετική ή εθνοτική καταγωγή, τα πολιτικά φρονήματα, τις θρησκευτικές ή πολιτικές πεποιθήσεις, τη συμμετοχή σε συνδικαλιστική οργάνωση, την υγεία, τη σεξουαλική ζωή, ή τον γενετήσιο προσανατολισμό ενός ατόμου. Στην ουσία, γίνεται αναφορά για ρητή απαγόρευση επεξεργασίας. Αυτό όμως δεν σημαίνει, ότι αυτά τα στοιχεία δεν θα συλλέγονται και δεν θα καταγράφονται, δεδομένου ότι, άλλο η επεξεργασία, άλλο όμως και η συλλογή.

Γίνεται αντιληπτό ότι, στην πράξη, όλα τα δεδομένα των επιβατών θα είναι στη διάθεση μυστικών υπηρεσιών, αρχών ασφαλείας, αλλά και διαφόρων δομών εξουσίας. Κανείς δεν διαφωνεί με το να υπάρχει σχεδιασμός για την αντιμετώπιση της τρομοκρατίας. Οι μυστικές υπηρεσίες και οι αρχές ασφαλείας, γενικότερα, έχουν την τεχνογνωσία και το κυριότερο, τις πληροφορίες εκείνες που θέλουν, για όσους είναι ύποπτοι για τρομοκρατικές ενέργειες. Δεν γνωρίζει, για παράδειγμα, η CIA ποιοι σχετίζονται με τρομοκρατικές οργανώσεις; Δεν ξέρουν πού κινούνται οι ισλαμιστές, που μετακυλούν με τις τρομοκρατικές τους ενέργειες όλη την Ευρώπη και όχι μόνο; Είναι ανάγκη να υπάρξει όλη αυτή η καταγραφή, όλων ανεξαιρέτως των επιβατών; Ας μην υπάρχουν αυταπάτες. Πρακτικά, είναι σχεδόν αδύνατον να διασφαλιστεί η προστασία των προσωπικών δεδομένων των επιβατών, αλλά και ταυτόχρονα το που, τα δεδομένα αυτά, θα κυκλοφορήσουν και πού θα καταλήξουν.

Δυστυχώς, έχουμε γίνει μάρτυρες πολλών περιπτώσεων, παρά τα διάφορα μέτρα προστασίας, που κατά καιρούς έχουν ληφθεί, τα προσωπικά δεδομένα πολιτών κατέληξαν στο διαδίκτυο, εύκολα προσβάσιμα στον οποιοδήποτε. Θα πρέπει να βρεθεί η χρυσή τομή, ώστε να διασφαλίζεται η ανωνυμία, αλλά ταυτόχρονα και η ασφάλεια των ευρωπαίων πολιτών. Δεν υπάρχει λόγος να ανταλλάσσονται τα δεδομένα πολιτών, που δεν απασχολούν τις αρχές, ή δεν έχουν καταδικαστικές αποφάσεις εις βάρος τους, ή δεν είναι ύποπτοι για τρομοκρατικές ενέργειες. Αντιθέτως, τους λαθρομετανάστες, τους ισλαμιστές, τους υπόπτους για τρομοκρατικές ενέργειες, ή ακόμα και αυτούς που συμμετέχουν σε δίκτυα υποστήριξης αυτών, οι αρμόδιες υπηρεσίες ανά τον κόσμο τις ξέρουν. Ας ασχοληθούν με αυτούς, με τα δικά τους στοιχεία, ας αξιοποιήσουν τις βάσεις δεδομένων και τις πληροφορίες που έχουν και ας μην ασχολούνται με το πώς θα φακελώνουν τους ευρωπαίους πολίτες. Η Χρυσή Αυγή επιφυλάσσεται για το τι θα ψηφίσει, αφότου ακούσει και τους αρμόδιους φορείς.

Ευχαριστώ.

**ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής):** Ευχαριστούμε τον κ. Γερμενή. Το λόγο έχει ο Ειδικός Αγορητής του ΚΚΕ, κ. Σταύρος Τάσσος.

**ΣΤΑΥΡΟΣ ΤΑΣΣΟΣ (Ειδικός Αγορητής του Κ.Κ.Ε):** Ευχαριστώ, κύριε Πρόεδρε.

Σκοπός του παρόντος νομοσχεδίου είναι η ενσωμάτωση στην Εθνική Νομοθεσία της Οδηγίας 2016/681 του Ευρωπαϊκού Κοινοβουλίου και του Συμβουλίου της 27ης Απριλίου 2016, σχετικά με τη χρήση δεδομένων που περιέχονται στα ονομαστικά αρχεία επιβατών, το passenger name record, το PNR, για την πρόληψη, ανίχνευση, διερεύνηση και δίωξη τρομοκρατικών και σοβαρών εγκλημάτων.

Με το Σύστημα καταγραφής, ανταλλαγής και χρήσης των στοιχείων και προσωπικών δεδομένων των επιβατών αεροπορικών πτήσεων και πάντα με το πρόσχημα της πρόληψης και της καταπολέμησης της τρομοκρατίας, στην πραγματικότητα, η Ε.Ε. αποκτά de jure, ένα νέο εργαλείο, γιατί, de facto, το είχε από καιρό, για την καταστολή και το φακέλωμα των πολιτών, ακόμα και αυτούς που δεν υπάρχει καμία υπόνοια, όπως χαρακτηριστικά αναφέρεται στην Αιτιολογική Έκθεση. Λέει εδώ, σας διαβάζω, «Οι χρήσεις του PNR είναι κυρίως οι ακόλουθες, εκτίμηση κινδύνου των επιβατών και ταυτοποίηση των αγνώστων προσώπων, δηλαδή των προσώπων για τα οποία δεν υπάρχει, προς το παρόν, καμία υποψία, άλλα, που θα μπορούσαν, ενδεχομένως, να παρουσιάζουν ενδιαφέρον για τις αρχές επιβολής του νόμου». Δηλαδή, με άλλα λόγια, η συλλογή και χρήση των δεδομένων χωρεί ακόμα και εάν δεν υφίσταται η οποιαδήποτε υπόνοια για τη διάπραξη οποιουδήποτε αδικήματος, αρκεί απλώς, το γενικώς νοούμενο, ενδεχομενικό ενδιαφέρον των Αρχών. Εάν αυτό δεν είναι η καταστρατήγηση, ακόμη και βασικών αρχών, του αστικού νομικού εποικοδομήματος, τότε, τι είναι;

Η σχετική ευρωπαϊκή Οδηγία είχε προταθεί από το 2011, από την Κομισιόν και εγκρίθηκε στις 14/4 του 2016, με ευρεία πλειοψηφία, 461 ψήφοι υπέρ, 179 κατά και 9 αποχές, από την Ολομέλεια του Ευρωπαϊκού Κοινοβουλίου, στον απόηχο των επιθέσεων σε Παρίσι και Βρυξέλλες.

Είναι χαρακτηριστικό ότι οι επιθέσεις χρησιμοποιήθηκαν από τους εισηγητές και τους υπερασπιστές του μέτρου, προκειμένου να δώσουν το κατάλληλο πρόσχημα για την έγκριση του συστήματος, το οποίο υποχρεώνει τις αεροπορικές εταιρείες να παραδίδουν στις Εθνικές Αρχές τα στοιχεία των επιβατών για όλες τις πτήσεις, από και προς χώρες εκτός Ε.Ε..

Ο πρώτος Αντιπρόεδρος της Ευρωπαϊκής Επιτροπής, ο κ.Frans Timmermans, και ο Επίτροπος Μετανάστευσης Εσωτερικών Υποθέσεων και Ιθαγένειας, ο κ. Αβραμόπουλος, με κοινή τους δήλωση χαιρέτισαν την θετική ψήφο του Ευρωπαϊκού Κοινοβουλίου, σαν ισχυρή έκφραση της δέσμευσης της Ευρώπης στην καταπολέμηση της τρομοκρατίας και του οργανωμένου εγκλήματος, σε συνδυασμό με την ενισχυμένη συνεργασία και την αποτελεσματική ανταλλαγή πληροφοριών.

Οι τρομοκρατικές ενέργειες, βέβαια, είναι «βούτυρο στο ψωμί» των ιμπεριαλιστών. Διότι, ποιοι άραγε εξέθρεψαν, χρηματοδότησαν και εξόπλισαν και την ισλαμική τρομοκρατία- και συνεχίζουν να το κάνουν- με απροκάλυπτο ή συγκαλυμμένο τρόπο, όταν αυτό βέβαια υπηρετεί τα συμφέροντά τους;

Και σε κάθε περίπτωση, ποιοι είναι αυτοί που χρησιμοποιούν, στην πραγματικότητα, για να πλήξουν τον πραγματικό τους αντίπαλο, που είναι το λαϊκό και εργατικό κίνημα.

Τι προβλέπει το ευρωπαϊκό PNR;

Τα κράτη-μέλη ιδρύουν την Εθνική Μονάδα Στοιχείων Επιβατών, όπως αναφέρεται στο άρθρο 6, που είναι αρμόδια για την πρόληψη, ανίχνευση, διερεύνηση και δίωξη τρομοκρατικών και σοβαρών εγκλημάτων, η οποία θα λειτουργεί, ως η οικεία Μονάδα Στοιχείων Επιβατών. Η Μονάδα θα είναι αρμόδια για τη συλλογή και διαχείριση των δεδομένων PNR από τους αερομεταφορείς. Οι πληροφορίες αυτές θα διατηρούνται σε βάση δεδομένων για περίοδο 5 ετών, αλλά μετά από 6 μήνες όλα τα δεδομένα PNR θα ανωνυμοποιούνται, με την κάλυψη των στοιχείων που μπορούν να χρησιμεύσουν στην άμεση ταυτοποίηση του επιβάτη στον οποίον αναφέρονται, για παράδειγμα το όνομα, η διεύθυνση και τα στοιχεία επικοινωνίας.

Οι Μονάδες Στοιχείων Επιβατών είναι αρμόδιες για τη συλλογή αλλά και την προστασία δεδομένων PNR από αερομεταφορείς, την αποθήκευση, την επεξεργασία και τη διαβίβαση των δεδομένων αυτών ή του αποτελέσματος της επεξεργασίας τους στις αρμόδιες Αρχές.

Είναι όμως σημαντικό να αναφέρουμε, ότι η αναγνώριση, ως αρμόδιας αρχής συλλογής και επεξεργασίας των δεδομένων PNR, της Ελληνικής Αστυνομίας, χωρίς μάλιστα την εμπλοκή, έστω και τυπικά, κάποιας άλλης αρχής- π.χ. δικαστικής ή ανεξάρτητης- καταρρίπτει και το οποιοδήποτε επιχείρημα, περί δήθεν εγγυήσεων νομιμότητας, ως προς τη διαχείριση των δεδομένων. Μάλιστα, ενώ ακόμα και όταν διαπιστωθεί παρανομία, διατηρεί απλώς δυνητική ευχέρεια- «μπορεί» είναι η διατύπωση του σχετικού εδαφίου της παραγράφου 5 του άρθρου 7- να γίνει παραπομπή στην Αρχή Προστασίας Δεδομένων Προσωπικού Χαρακτήρα.

Η Οδηγία ορίζει ότι η διαβίβαση δεδομένων θα γίνεται μόνο κατά περίπτωση και αποκλειστικά για συγκεκριμένους σκοπούς, όπως η πρόληψη, η ανίχνευση και διερεύνηση τρομοκρατικών και άλλων σοβαρών εγκληματικών πράξεων και η δίωξη των υπευθύνων. Όμως, η αναφορά σε «πρόληψη και ανίχνευση», ανοίγει το δρόμο για την κατά το δοκούν χρήση των στοιχείων αυτών, τόσο από τις εθνικές όσο και από τις Αρχές άλλων κρατών-μελών της Ε.Ε..

Η Οδηγία θα αφορά τις πτήσεις από και σε χώρες εκτός της Ε.Ε., ενώ θα εφαρμόζεται και για πτήσεις εντός της Ε.Ε., δηλαδή, από μια χώρα της Ε.Ε. σε μια ή περισσότερες άλλες χώρες της Ε.Ε., υπό την προϋπόθεση ότι το κράτος-μέλος θα το ανακοινώνει εγγράφως στην Επιτροπή.

Τα κράτη μέλη θα μπορούν να συλλέγουν και να επεξεργάζονται δεδομένα PNR από οικονομικούς Φορείς που δεν είναι μεταφορείς, όπως ταξιδιωτικά γραφεία, διοργανωτές ταξιδιών που παρέχουν σχετιζόμενες με ταξίδια υπηρεσίες, συμπεριλαμβανομένων και των κρατήσεων πτήσεων.

Στο τμήμα για τις εγγυήσεις για την προστασία προσωπικών δεδομένων, η Οδηγία κάνει λόγο για ρητή απαγόρευση της επεξεργασίας δεδομένων PNR που αποκαλύπτουν την φυλετική ή εθνική καταγωγή, τα πολιτικά φρονήματα, τις θετικές ή φιλοσοφικές πεποιθήσεις, τη συμμετοχή σε συνδικαλιστική οργάνωση, την υγεία, την σεξουαλική ζωή ή τον γενετήσιο προσανατολισμό ενός ατόμου.

Βέβαια, το γεγονός ότι στο σχέδιο γίνεται αναφορά για «ρητή απαγόρευση επεξεργασίας», δεν σημαίνει ότι δεν θα συλλέγονται και δεν θα καταγράφονται δεδομένα, δεδομένου ότι ο όρος «επεξεργασία» σε όλο το έγγραφο είναι διαφορετικός από τον όρο «συλλογή».

Με το πρόσχημα της αντιμετώπισης της τρομοκρατίας και των λεγόμενων «κενών ασφαλείας», γιγαντώνεται ενάντια στους λαούς και στην πάλη τους ένα τεράστιο δίκτυο καταστολής. Έτσι, δίπλα στην Ευρωαστυνομία, την Eurojust, τα «έξυπνα σύνορα», το σύστημα πληροφοριών SeGen2- που συγκεντρώνει και επεξεργάζεται όλα τα προσωπικά δεδομένα και αυτά που αφορούν πολιτική, κοινωνική δράση και πεποιθήσεις- προστίθεται και η νέα μορφή φακελώματος, το PNR. Τα περί «προστασίας δεδομένων» είναι ανέξοδα ευχολόγια. Με τα μέτρα καταπολέμησης της ριζοσπαστικοποίησης, σκόπιμα τσουβαλιάζονται η εργατική λαϊκή πάλη ή οι πρόσφυγες, με τη δράση αντιδραστικών μηχανισμών, δημιουργήματα των ανταγωνισμών των αστικών τάξεων. Ο ISIS, η Al Qaeda, οι Ταλιμπάν συγκροτήθηκαν με τον μανδύα της θρησκείας και χρηματοδοτήθηκαν από την Ε.Ε., τις Ηνωμένες Πολιτείες και το ΝΑΤΟ, που είναι και οι σύμμαχοί σας.

Στόχος της Ε.Ε., της Κυβέρνησης ΣΥΡΙΖΑ-ΑΝΕΛ., αλλά και όλων των αστικών κομμάτων, είναι η θωράκιση της εξουσίας των μονοπωλίων από τον πραγματικό τους αντίπαλο- τους λαούς και την πάλη τους- ενάντια στο σάπιο καπιταλιστικό σύστημα που γεννά εκμετάλλευση, φτώχεια, πολέμους, προσφυγιά και δολοφονικά χτυπήματα ενάντια στους λαούς.

Σε αυτό το ρεσιτάλ υποκρισίας περί της πρόληψης και της καταπολέμησης της τρομοκρατίας, ήρθε να προστεθεί πριν λίγες μέρες ένα νέο ρεσιτάλ υποκρισίας, όπου τα «γεράκια του πολέμου», πρωτοστατούντος του Γάλλου Προέδρου Emmanuel Macron και συνπαραπαρτούντος του Έλληνα Πρωθυπουργού Αλέξη Τσίπρα, παριστάνοντας τα «περιστέρια της ειρήνης», οργάνωσαν μαζί με «ευαγή ιδρύματα», όπως η «Ανοιχτή Κοινωνία» του George Soros, το ΔΝΤ, η Ευρωπαϊκή Επιτροπή, που έχουν διακριθεί για τις διάφορες «πολύχρωμες επαναστάσεις» στην πρώην Σοβιετική Ένωση, στα Βαλκάνια - βλ. Γιουγκοσλαβία- κ.α. για την επαναχάραξη συνόρων με το αίμα των λαών και άλλες «ειρηνικές πράξεις», οργάνωσαν λοιπόν όλοι αυτοί το λεγόμενο «Πρώτο Διεθνές Φόρουμ του Παρισιού για την Ειρήνη». Εκεί «έπεσε πολύ κλάμα» για τον ανερχόμενο ακραίο εθνικισμό και που δήθεν θα αντιμετωπιστεί με το μέτωπο υπεράσπισης της Δημοκρατίας, δηλαδή της καπιταλιστικής βαρβαρότητας, που υπερασπίζονται από κοινού με τους εθνικιστές.

Επιχειρήθηκε βέβαια, να κρυφτεί η πραγματική αιτία των ιμπεριαλιστικών πολέμων- και στο παρελθόν και σήμερα- που δεν είναι άλλη από την όξυνση του ανταγωνισμού ανάμεσα σε αστικές τάξεις για το μοίρασμα αγορών, ενεργειακών πόρων, των αγωγών μεταφοράς, των γεωστρατηγικών σφαιρών επιρροής.

Υποστηρίχθηκε, ότι στο έδαφος του καπιταλισμού και στο πλαίσιο του κοσμοπολιτισμού, είναι μονόδρομος η στήριξη των ιμπερεαλιστικών σχεδιασμών, που σε συνδυασμό με τον αποκλεισμό των «ακραίων», μπορεί να οδηγήσει σε σταθερότητα και ασφάλεια.

Για εμας, για τους λαούς, μονόδρομος είναι η αμοιβαία επωφελής συνεργασία μεταξύ τους και η οργάνωση της σύγκρουσης με την εξουσία του κεφαλαίου σε κάθε χώρα.

Πριν κλείσω θα ήθελα να υποβάλω και ένα ερώτημα και θεωρώ, ότι το ερώτημα είναι πάρα πολύ συγκεκριμένο, όπως προαναφέρθηκε άλλωστε.Αναφέρομαι στην παράγραφο 6 του άρθρου 10, όπου γίνεται αναδρομική συλλογή και διαβίβαση δεδομένων και θα ήθελα να ρωτήσω, με ποια κριτήρια και ποιος έκανε αυτή τη συλλογή και την διαβίβαση των δεδομένων;

Για τους παραπάνω λόγους, εμείς καταψηφίζουμε επί της αρχής το παρόν σχέδιο νόμου.

**ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής):** Τον λόγο έχει ο κ. Σαρίδης.

**ΙΩΑΝΝΗΣ ΣΑΡΙΔΗΣ (Ειδικός Αγορητής της Ένωσης Κεντρώων):** Κυρία Υπουργέ, πόσοι από τους Έλληνες πολίτες γνωρίζουν την ύπαρξη του συγκεκριμένου νομοσχεδίου, την Κύρωση την οποία καλούμαστε εμείς, από τη δική μας την πλευρά, να υπερψηφίσουμε από σήμερα και μέχρι την Ολομέλεια;

Εγώ θα σας πω ότι την γνωρίζουν ελάχιστοι και αυτό είναι μια πάρα πολύ μεγάλη ευθύνη δική σας. Εξετάζουμε ένα νομοσχέδιο, το οποίο εφαρμόζεται από κράτη-μέλη της Ε.Ε. εδώ και κάποιο ορισμένο χρονικό διάστημα, η χώρα μας όμως δεν μπορεί να καρπωθεί, ενδεχομένως, τα όποια οφέλη έχει από αυτό το νομοσχέδιο, γιατί πάρα πολύ απλά, δεν το έχει κυρώσει ή αν τα έχει καρπωθεί, τα έχει καρπωθεί παράνομα- άρθρο 10, παράγραφος 6.

Παράλληλα, επί 2 χρόνια, η συγκεκριμένη Κύρωση, η οποία σήμερα συζητείται, ακόμα και αν δεν εφαρμόστηκε επ’ ωφελεία της χώρας, η Κυβέρνηση δεν φρόντισε, στα δύο αυτά χρόνια να ενημερώσει ως όφειλε, όχι τους φορείς, αλλά τους Έλληνες πολίτες.

Θα ήθελα να υπενθυμίσω στην Υπουργό, αλλά και στα υπόλοιπα μέλη της Επιτροπής μας, την κοινή και διαχρονική διαπίστωση ότι τα λάθη είναι ανθρώπινα. Λάθη γίνονται, πάντα γίνονταν και πάντα θα γίνονται. Θα ήθελα να την κρατήσουμε αυτή την αδιαμφισβήτητη διαπίστωση εξετάζοντας την ενσωμάτωση της Οδηγίας 2016/681, η οποία αφορά στα ζητήματα της διαχείρισης των προσωπικών δεδομένων, όλων εκείνων των συμπολιτών μας που επιλέγουν, για να ταξιδέψουν στον προορισμό τους, να μπουν σε οποιοδήποτε αεροπλάνο ή ακόμη και σε οποιοδήποτε υδροπλάνο απογειωθεί ή προσγειωθεί στο ελληνικό έδαφος, καθώς, σύμφωνα με τις προβλέψεις του άρθρου 1, αποσαφηνίζεται πως για χάρη του συγκεκριμένου νομοσχεδίου στην έννοια του εδάφους περιλαμβάνεται και η χερσαία και η υδάτινη επιφάνεια της χώρας προκειμένου να καλυφθούν ακόμη και τα υδατοδρόμια.

Κυρίες και κύριοι συνάδελφοι, λάθη, όπως γνωρίζετε, κάνουμε και εμείς, παρά το γεγονός ότι είναι υποχρέωσή μας, ως νομοθέτες, να είμαστε εξαιρετικά προσεκτικοί στο έργο μας, καθώς αυτό το συγκεκριμένο έργο έχει τη δύναμη να αλλάξει με δραστικό τρόπο την καθημερινότητα των συμπολιτών μας.

Λάθη κάνουμε και εμείς γνωρίζουμε πάρα πολύ καλά την αξία του να ακριβολογούμε εδώ μέσα, ειδικά, μάλιστα, όταν αυτά που συζητάμε γίνονται νόμοι του κράτους και αφορούν την ίδια την ασφάλεια των πολιτών και την προστασία των δικαιωμάτων τους.

Είναι ανθρώπινα, λοιπόν, τα λάθη, αγαπητοί συνάδελφοι, και συμβαίνουν, όπως το μεταφραστικό λάθος και πολλά άλλα λάθη που καλούμαστε να διορθώσουμε στην περίπτωση ε΄ του άρθρου 3, που προβλέπει την ορθή απόδοση στα ελληνικά του όρου Passenger Name Record.

Λάθη, λοιπόν, βρίσκουν τον δρόμο τους καθημερινά και παρουσιάζονται στα πιο απίθανα σημεία και ενώ το νομοσχέδιο είναι αναλυτικότατο στις περισσότερες από τις προβλέψεις του, ειδικά εκείνες που αφορούν στο ποιοι θα έχουν την πρόσβαση και τι είδους πρόσβαση θα είναι αυτή που θα έχουν, πότε και για πόσο καιρό και με τι διαδικασίες, αφενός στα ονομαστικά αρχεία επιβατών (PNR) και στις περίφημες εκ των προτέρων πληροφορίες των επιβατών (ΑPI), εν τούτοις, παρά την αναλυτικότητα του νομοσχεδίου, σε ορισμένα ζητήματα δεν περιέχει απολύτως καμία αναφορά, για το τι μπορεί να συμβεί στην τραγική περίπτωση, τι γίνεται, δηλαδή, εάν από ανθρώπινο λάθος καταλήξουν αυτά τα στοιχεία να χρησιμοποιούνται εις βάρος των πολιτών, εις βάρος της αρχής της ελευθερίας στις μετακινήσεις, καταπατώντας κάθε έννοια δικαίου, παραβιάζοντας το πνεύμα της Συνθήκης για τα Ανθρώπινα Δικαιώματα.

Εξετάζουμε, δηλαδή, κρίσιμες έννοιες που απαιτούν να ακριβολογούμε για να μην καταλήξουν άνθρωποι στη φυλακή άδικα, όπως είναι η εκτίμηση επικινδυνότητας των επιβατών, η ταυτοποίηση των αγνώστων προσώπων, δηλαδή όπως μας εξηγεί στην Αιτιολογική Έκθεση στη σελίδα 3, «των ανθρώπων εκείνων για τα οποία δεν υπάρχει προς το παρόν καμία υποψία, αλλά που θα μπορούσαν ενδεχομένως να παρουσιάζουν ενδιαφέρον για τις αρχές επιβολής του νόμου».

Έχοντας υπόψη αυτές τις περιπτώσεις, που στο όνομα της ασφάλειας των πολιτών καταπατήθηκαν δικαιώματα αθώων πολιτών, θα ήθελα να ακούσω και την απάντηση της Υπουργού πάνω σε ένα ερώτημα, Κυρία Υπουργέ, η Ελληνική Κυβέρνηση, ως η αρμόδια να συντάσσει και να προτείνει τα νομοσχέδια, εξακολουθεί να πιστεύει στο γενικό πνεύμα δικαίου που εκφράζεται και διατυπώνεται καλύτερα με τη φράση «είναι καλύτερα δέκα ένοχοι ελεύθεροι παρά ένας αθώος στη φυλακή»; Ισχύει; Το πιστεύετε; Το ρωτάω αυτό γιατί, όπως γνωρίζετε πάρα πολύ καλά, είναι ακόμη σε εξέλιξη, και εξ όσων γνωρίζω δεν έχει καταλήξει ομοφώνως κάπου, ο δημόσιος προβληματισμός και ο κοινωνικός διάλογος και σε ευρωπαϊκό και σε διεθνές επίπεδο, σχετικά με το πόση από την ελευθερία μας πρέπει να παραδώσουμε στις αρχές ασφαλείας για να μπορούν εκείνες να μας κρατούν ασφαλείς. Το πόσο, δηλαδή, πρέπει να υποχωρήσουμε ως πολίτες αναφορικά με την προστασία των προσωπικών δεδομένων, ώστε να προστατευτούμε αποτελεσματικά από απειλές, όπως είναι, για παράδειγμα, η τρομοκρατία.

Πέρα από το νομικό θέμα, το ζήτημα αυτό είναι και εξόχως πολιτικό. Πού σταματάει, δηλαδή, η προστασία των προσωπικών δεδομένων και πού ξεκινάει η προστασία από τις απειλές και είναι ένα ζήτημα που, δυστυχώς, δεν έχει παρουσιαστεί επαρκώς στους Έλληνες και ο λόγος είναι πάρα πολύ απλός. Δεν συμβαίνει μόνο στο συγκεκριμένο νομοσχέδιο και δεν συμβαίνει μόνο τους τελευταίους 4 - 5 μήνες. Νομοθετούμε σήμερα για την ασφάλεια των πολιτών χωρίς τους πολίτες, νομοθετούμε για την προστασία των προσωπικών τους δεδομένων χωρίς οι ίδιοι να γνωρίζουν απολύτως τίποτα, χωρίς οι ίδιοι να είναι ενημερωμένοι για το σε ποιους δίνουμε άδεια να μπορούν να κάνουν αναδρομικές έρευνες, έρευνες σε πραγματικό, τρέχοντα χρόνο, αλλά και έρευνες προληπτικές. Όλα προβλέπονται! Όλων των ειδών οι έρευνες προβλέπονται!

Το παρόν νομοσχέδιο, κατά την άποψή μας, πρέπει να αποσυρθεί, να ενημερωθούν οι πολίτες για το περιεχόμενο του και να φροντίσουμε όλοι να εξηγήσουμε, σε κάθε τόνο, το πού αποφασίζουμε να τοποθετήσουμε τη γραμμή ανάμεσα στην ελευθερία και την ασφάλεια των συμπολιτών μας. Εάν παρόλα αυτά δεν αποσυρθεί, ώστε να προηγηθεί ο απαραίτητος δημόσιος διάλογος, που δεν έχει γίνει, τότε εμείς δηλώνουμε την επιφύλαξή μας για την Ολομέλεια και θα τοποθετηθούμε εκεί.

Δεν διαφωνώ, κυρία Υπουργέ, με το περιεχόμενο της Οδηγίας. Είμαι από αυτούς που κατανοούν πολύ καλά το κόστος που καλούμαστε να πληρώσουμε στο όνομα της ασφάλειας. Ο λόγος που διαμαρτύρομαι και η αιτία τις άρνησής μου να στηρίξω τη διαδικασία, είναι το γεγονός πως ψηφίζουμε για τους Έλληνες, χωρίς, ουσιαστικά, να τους έχουμε ακούσει. Ψηφίζουμε για σημαντικά θέματα. Είναι ιδιαίτερα σημαντικό το συγκεκριμένο νομοσχέδιο. Παίρνουμε κρίσιμες αποφάσεις για τις οποίες οι πολίτες, δυστυχώς, βγείτε έξω και θα δείτε ότι έχουν μαύρα μεσάνυχτα. Η ακρόαση των φορέων ως διαδικασία δε, έχει, κατά τη γνώμη μου, τρία ολόκληρα χρόνια αποτύχει και πρέπει να το δούμε και αυτό στα πλαίσια της Συνταγματικής Αναθεώρησης. Έρχονται εδώ, λοιπόν, κάποιοι άνθρωποι, τους οποίους τους φωνάζουμε απ' όλα τα μέρη της Ελλάδας, με την ψυχή στο στόμα, μέσα σε ένα τρίλεπτο να προλάβουν να εξηγήσουν στους Έλληνες σε τι βαθμό τους αφορά το εκάστοτε νομοσχέδιο.

Το συγκεκριμένο νομοσχέδιο είναι, λοιπόν, ένα από αυτά που θα έπρεπε να συζητηθούν με την κοινωνία και όχι να ακολουθήσουμε τη γνωστή απαράδεκτη διαδικασία του «ψεκάστε, σκουπίστε, τελειώσαμε»!

Ευχαριστώ πολύ, κύριε Πρόεδρε.

**ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής):** Τον λόγο έχει ο κ. Ψαριανός.

**ΓΡΗΓΟΡΙΟΣ ΨΑΡΙΑΝΟΣ (Ειδικός Αγορητής του «Ποταμιού»):** Ευχαριστώ πολύ, κύριε Πρόεδρε. Θα προσπαθήσω να είμαι πολύ σύντομος.

Είναι γεγονός ότι η πρόληψη και όχι η προληπτική καταστολή είναι ένα από τα εργαλεία που πρέπει να χρησιμοποιεί η δημοκρατία για να περιφρουρήσει τον εαυτό της. Μπορεί να είναι πάρα πολύ ανεκτική σε διαφόρων τύπων παραβατικότητες και συμπεριφορές, δημαγωγικές διατυπώσεις ή μισαλλόδοξα κηρύγματα και όλα αυτά τα πράγματα, αλλά από ένα σημείο και μετά πρέπει να προασπίζει την δημοκρατική λειτουργία και να προφυλάσσει το ίδιο το πολίτευμα, εάν μιλάμε, βέβαια, για μια ευνομούμενη δημοκρατία και όχι για ένα ολοκληρωτικό καθεστώς.

Διαβάζοντας το νομοσχέδιο και ακούγοντας και τη συζήτηση, δεν μπορούσα να μη σκεφτώ ότι εάν αυτή την ενσωμάτωση Οδηγίας την έφερνε μια άλλη κυβέρνηση και ο ΣΥΡΙΖΑ. ήταν στην αντιπολίτευση, θα γινόταν εδώ «του Κουτρούλη ο γάμος», για την καταπάτηση των ανθρωπίνων δικαιωμάτων, για τα προσωπικά δεδομένα, για τις κάμερες, τα στοιχεία, τις ταυτότητες, ποιος τα κάνει, πού τα δίνουν, και μπλα, μπλα, μπλα, δημοκρατία, μπλα, μπλα μπλα, με εκλέξανε, που λέει και ο ποιητής.

Εγώ χαίρομαι που φέρνει αυτό το νομοσχέδιο, έστω και ενσωματώνοντας Ευρωπαϊκή Οδηγία, γιατί, πραγματικά, πρέπει η δημοκρατία να προστατευθεί. Να προστατευθεί και από τους ταξιδιώτες και από τους βολταδόρους εντός των πόλεων, εντός των πανεπιστημίων, εντός των δημοσίων υπηρεσιών, εντός των κρατικών κτιρίων και υπηρεσιών.

Πρέπει να αυτοπροστατευθεί η Δημοκρατία από διάφορους παρανοϊκούς ISIS, AISIS, ψυχάκιδες, κουκουλοφόρους, ψυχανώμαλους και γενικώς αυτούς που απειλούν ζωές ανθρώπων, την ίδια τη Δημοκρατία και βεβαίως, όταν έχουμε δει δεκάδες περιστάσεις ανατινάξεις κτιρίων, σταθμών του μετρό και αεροπλάνων, είναι πολύ χρήσιμο, να υπάρχει αυτή η πρόβλεψη που έρχεται με Ευρωπαϊκή Οδηγία.

Με το προτεινόμενο, λοιπόν, νομοσχέδιο ενσωματώνεται στη Νομοθεσία μας η σχετική Οδηγία 2016/681, σχετικά με τη χρήση των δεδομένων που περιέρχονται στα ονομαστικά στοιχεία επιβατών για την πρόληψη, ανίχνευση, διερεύνηση και δίωξη τρομοκρατικών και σοβαρών εγκλημάτων.

Ο νόμος αυτός σε συνδυασμό με την Ενσωμάτωση της Ευρωπαϊκής Οδηγίας για την ασφάλεια δικτύου και πληροφοριών, που κατατέθηκε λίγες μέρες πριν στη Βουλή, και των σχετικά προσφάτως ψηφισμένο Γενικό Κανονισμό για την Προστασία Δεδομένων συνδιαμορφώνουν το πακέτο μεταρρύθμισης του νομοθετικού πλαισίου επ’ αυτού, για την προστασία δηλαδή Δεδομένων στην Ελλάδα, αλλά και την Ε.Ε. συνολικά ενώ αναμένεται και η Οδηγία για την επεξεργασία δεδομένων από τις Αρχές.

Οι διατάξεις του νέου νόμου εφαρμόζονται στη διαβίβαση από τους αερομεταφορείς των δεδομένων που περιέχονται στα Ονομαστικά Αρχεία Επιβατών, (PNR), επιβατών των πτήσεων εντός ή εκτός της Ε.Ε. –δεν ξέρω- αν εντός της Ε.Ε. θεωρούνται και τα εσωτερικά δρομολόγια σε οποιαδήποτε χώρα, δηλαδή να πας από τη Βαρσοβία στην Κρακοβία, να πας από την Αθήνα στη Μυτιλήνη. Αυτό είναι ένα ζήτημα, που πρέπει να το δούμε, γιατί οι μετακινήσεις και οι μεταφορές επικίνδυνων πακέτων ή επικίνδυνων συμπεριφορών αφορούν και εσωτερικές πτήσεις σε όλες τις ευρωπαϊκές χώρες.

Βεβαίως, σε όλες τις χώρες του κόσμου, αλλά τώρα μιλάμε για την Ευρώπη, ως ένα πρότυπο ένωσης κρατών που λειτουργεί με τον πιο ενδιαφέροντα και πολιτισμένο τρόπο σε σχέση με άλλες περιοχές της υφηλίου.

Για αυτό και όλος ο κόσμος θέλει να έρθει στην Ευρώπη, «μπουκάρουν» όλοι εδώ, κανείς δεν φεύγει από εδώ για να πάει στη Σομαλία στη Μοζαμβίκη ή στη Γουιάνα.

Οι διατάξεις του νέου νόμου εφαρμόζονται στη διαβίβαση από τους αερομεταφορείς των δεδομένων εντός ή εκτός της Ε.Ε., οι οποίες πτήσεις προσγειώνονται ή και απογειώνονται σε ελληνικό έδαφος, καθώς και στην επεξεργασία, στη συλλογή, στη χρήση και διατήρηση, αλλά και στην ανταλλαγή δεδομένων με τα υπόλοιπα κράτη - μέλη.

Στόχοι της παρούσας Οδηγίας είναι μεταξύ άλλων η ασφάλεια, η προστασία της ζωής και ασφάλειας των προσώπων και η δημιουργία νομικού πλαισίου για την προστασία των δεδομένων όταν τα επεξεργάζονται οι αρμόδιες αρχές.

Η αξιολόγηση δεδομένων επιτρέπει την ταυτοποίηση προσώπων, για τα οποία δεν υπήρχαν υποψίες εμπλοκής σε τρομοκρατικές πράξεις ή παρόμοιες ή συναφείς ή σοβαρό έγκλημα πριν την αξιολόγηση και πρέπει κατά συνέπεια να εξεταστούν περαιτέρω από τις αρμόδιες αρχές.

Με τη χρήση των δεδομένων PNR μπορεί να αντιμετωπιστεί η απειλή της τρομοκρατίας και των σοβαρών εγκλημάτων από διαφορετική οπτική γωνία πέραν εκείνης που προσφέρει η επεξεργασία άλλων κατηγοριών δεδομένων προσωπικού χαρακτήρα, εδώ, γενικά, για να μην μακρηγορήσω, επειδή πολλά πράγματα έχουν ήδη ειπωθεί, υπάρχουν επιφυλάξεις για τη μεταφορά της Οδηγίας στην ελληνική νομοθεσία, στην κωδικοποίηση, ακόμα στη σύνταξη των κειμένων, επιφυλάξεις διατυπώθηκαν και από συναδέλφους πριν, έχουμε και εμείς τέτοιες επιφυλάξεις και αυτές που διατυπώθηκαν πιο πριν -από τον κ. Καρρά, πιο αναλυτικά-, θα ψηφίσουμε επί της αρχής, είμαστε θετικοί στην Ενσωμάτωση της Οδηγίας την Ελληνική Νομοθεσία, έχουμε πολλά πράγματα να πούμε. Έχουμε πολλές επιφυλάξεις, θα πρέπει να δούμε το τελικό κείμενο και επιμέρους και στα άρθρα και στο σύνολο του θα επιφυλαχθούμε για την Ολομέλεια.

Επί της αρχής, το ψηφίζουμε και το στηρίζουμε. Είναι αναγκαίο και μακάρι αυτό να γίνεται και σε άλλες περιστάσεις -ξαναλέω - και όχι μόνο σε αεροπορικούς ταξιδιώτες, διότι η Δημοκρατία υποφέρει και εδώ στην Ελλάδα κάθε μέρα από ανθρώπους που αγωνίζονται για έναν καλύτερο κόσμο, για μια καλύτερη Δημοκρατία και θέλουν απόψε να καταλύσουν την υπάρχουσα.

Και αυτό πρέπει να το δούμε χωρίς αγκυλώσεις, παρωπίδες και ιδεοληπτικές έμμονες. Μιλάω για διάφορα «ανιψάκια μας» που μπορεί να είναι «φασιστάκια», αλλά μπορεί να είναι και πολύ «αριστερά προοδευτικά παιδιά» και μέρα παρά μέρα να καίνε, ό,τι βρίσκουν μπροστά τους.

Πρέπει να κοιτάξουμε, ποιοι και πώς συμπεριφέρονται με αντι-δημοκρατικούς τρόπους, ανεξαρτήτως, ποιες είναι οι πολιτικές τους καταβολές και από πού προέρχονται και καλό θα είναι -θυμάμαι πριν από μερικά χρόνια το 2005 δεν ήμουν στη Βουλή, βρέθηκα δύο χρόνια αργότερα, αλλά μιλώντας για τη βία στα γήπεδα, υπήρχε η συζήτηση τότε για τις κάμερες στα γήπεδα. Και είχε ξεσηκωθεί ο λαός και η πλουτοκρατία και οι λαϊκές οικογένειες –που λέει και ο σύντροφος μπροστά μου- είχαν ξεσηκωθεί όλοι. Κάμερες στα γήπεδα; Τώρα δεν μπορεί να υπάρξει γήπεδο χωρίς κάμερες και απορώ, τι έγινε με τις κάμερες των «φασιστοειδών» που ήταν στο παιχνίδι της Εθνικής, προχθές με την Εσθονία. Πολύ σωστά ο κ. Βασιλειάδης, τοποθετήθηκε επί του θέματος και ζήτησε να παραπεμφθεί το υλικό των καμερών, που δεν τις θέλαμε και βάζαμε τα στήθη μας μπροστά, για να μην τοποθετηθούν κάμερες και πληγούν τα προσωπικά μας ή τα ανθρώπινα μας δικαιώματα. Αλλά τα ανθρώπινα δικαιώματα καταργούνται εκεί που θέλουμε να καταργήσουμε τα δικαιώματα των άλλων. Ανεξαρτήτως από ποια πολιτική οικογένεια προερχόμαστε και χωρίς βέβαια να γίνουμε ένα ολοκληρωτικό καθεστώς ούτε Βόρεια Κορέα, ούτε Χιλή του Πινοσέτ.

Ευχαριστώ πολύ.

**ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής):** Τον λόγο έχει ο κ. Βορίδης.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, ορισμένες κριτικές που άκουσα για το σχέδιο νόμου θεωρώ, ότι μάλλον δεν έχουν αντιληφθεί το τι αντιμετωπίζει σήμερα η Διεθνής Κοινότητα. Η Διεθνής Κοινότητα αντιμετωπίζει σε πάρα πολλές πρωτεύουσες, σε πάρα πολλές χώρες τυφλά τρομοκρατικά χτυπήματα, εναντίον αθώων ανθρώπων. Και αυτό μπορεί να μην είναι καθόλου οργανωμένο, μπορεί να είναι αυτό που λέμε «μοναχικοί λύκοι» και αντιμετωπίζει επίσης, προκλήσεις τις οποίες πρέπει να δει, πως θα τις διαχειρισθεί, όπως είναι η επιστροφή των ξένων τρομοκρατών - μαχητών γιατί τελειώνει ο πόλεμος στη Συρία, πολλοί από αυτούς είναι πολίτες των ευρωπαϊκών κρατών ή άλλων κρατών και επιστρέφουν. Επιστρέφουν όντας απολύτως ριζοσπαστικοποιημένοι και εντελώς αμετανόητοι και επομένως, υπάρχουν πολλαπλά ζητήματα ασφάλειας, τα οποία πρέπει να διαχειριστούν τα κράτη.

Εγώ δεν λέω ότι αυτό πρέπει να μας οδηγήσει σε επιλογές, οι οποίες έχουν έκπτωση στην προστασία των ανθρωπίνων δικαιωμάτων. Λέω όμως, ότι πρέπει να βάλουμε σωστά τις προτεραιότητές μας και να καταλαβαίνουμε γιατί μιλάμε. Γιατί, με τον ίδιο τρόπο που είδα σήμερα από ορισμένες πλευρές να υπέρ τονίζουν π.χ. το ζήτημα των ευαίσθητων προσωπικών δεδομένων, αυτοί πρέπει να πηγαίνουν εν συνεχεία και να εξηγούν, το τι έχει γίνει στο Μπατακλάν, το τι έγινε στο Εβραϊκό Μουσείο στο Βέλγιο, το τι έχει γίνει στο Βερολίνο, το τι έχει γίνει σε πάρα πολλές πρωτεύουσες.

Η απάντηση αυτή της Ε.Ε. με τη συγκεκριμένη Οδηγία αποτελεί πλέγμα μιας σειράς αποφάσεων και ψηφισμάτων, που έχουν υπάρξει στη Διεθνή Κοινότητα. Τα πιο χαρακτηριστικά ψηφίσματα είναι ψηφίσματα του Συμβουλίου Ασφαλείας του ΟΗΕ και είναι ομόφωνα ψηφίσματα.

Καταλαβαίνει κάποιος τι λέω όταν λέω ομόφωνο Ψήφισμα του Συμβουλίου Ασφαλείας του ΟΗΕ, το 2396 και το 2978, μέρος των οποίων στην πραγματικότητα είναι και τα ζητήματα που συζητάμε εδώ, δηλαδή το API, το PNR, αλλά και τα βιομετρικά.

Στην κατεύθυνση αυτή υπάρχει ψήφισμα, το οποίο ενσωμάτωσε πρόταση των συμμετεχόντων κρατών, που δεν πέρασε τελικά από το Ομώνυμο Συμβούλιο του ΟΑΣΕ, αλλά υπήρξε ομόφωνο Ψήφισμα της Κοινοβουλευτικής Συνέλευσης του ΟΑΣΕ. Εκεί δεν είναι απλώς τα 57 συμμετέχοντα κράτη, τα 57 Κοινοβούλια, εκεί είναι διαφορετικές πολιτικές ομάδες και έτσι από όλες τις πολιτικές ομάδες, 350 βουλευτές από διαφορετικές πολιτικές ομάδες, από 57 διαφορετικά κοινοβούλια, οι οποίοι ομόφωνα υιοθέτησαν Ψήφισμα, το οποίο είχα την τιμή να εισηγηθώ στην Κοινοβουλευτική Συνέλευση του ΟΑΣΕ και του ρητά μιλάει για την ανάγκη να υπάρξει ασφάλεια των συνόρων και ανταλλαγή πληροφοριών ανάμεσα στις διαφορετικές Υπηρεσίες Ασφαλείας και μάλιστα μεταξύ των κρατών. Έθεσε ένα θέμα κ. Δαβάκης, εδώ φαίνεται ότι είμαστε πολύ πίσω, εδώ δεν συνεργάζονται Υπηρεσίες Ασφαλείας εντός της Ελληνικής Επικράτειας. Αυτό, το οποίο αξιώνεται από τη Διεθνή Κοινότητα είναι να υπάρξει ανταλλαγή πληροφοριών και αλληλοενημέρωση σε διεθνές επίπεδο, να ανταλλάσσουν πληροφορίες τα κράτη μεταξύ τους και υπάρχει πρόβλεψη και στη σχετική Οδηγία.

Αυτό, λοιπόν, το οποίο συζητάμε τώρα, πρώτον, είναι καθυστερημένο, έπρεπε να έχει γίνει πιο γρήγορα και θα σας πω γιατί είναι καθυστερημένο, διότι, στην πραγματικότητα τώρα συζητάμε το νομοθετικό πλαίσιο, το κρίσιμο ζήτημα εδώ, μετά το νομοθετικό πλαίσιο, το οποίο έχει και εκκρεμότητες εκδόσεως για να ολοκληρωθεί νομοθετικά, έχει και δευτερογενή νομοθεσία, έχει δύο Προεδρικά Διατάγματα, τα οποία πρέπει να εκδοθούν, προκειμένου να ολοκληρωθεί το κανονιστικό πλαίσιο για τη συγκεκριμένη ρύθμιση, άρα, έχει ακόμα και νομοθετική δουλειά που πρέπει να γίνει, θέλει δευτερογενή νομοθεσία. Όμως το βασικό είναι να συγκροτηθεί η υπηρεσία. Όχι να συγκροτηθεί η υπηρεσία με την έννοια του να στείλουμε κάποιον ή κάποιους από την Αστυνομία, που θα κάνουν αυτή τη δουλειά, πρέπει να υπάρξει το λογισμικό, πρέπει να αρχίσει να τρέχει το λογισμικό, αυτό πρέπει να εναρμονιστεί με άλλες βάσεις δεδομένων, πρέπει να αρχίσει να υπάρχει εισροή στοιχείων. Ο χρόνος που μου δίνουν και που προέρχεται κυρίως από το Τμήμα Αντιμετώπισης Διεθνικών Απειλών του ΟΑΣΕ είναι ότι για να ολοκληρωθεί μια τέτοια διαδικασία χρειάζεται πέντε χρόνια σε προηγμένες χώρες, που δουλεύουν εντατικά για το ζήτημα αυτό. Καταλαβαίνουμε για τι πράγμα μιλάμε τώρα, γι' αυτό λέω ότι είμαστε καθυστερημένοι και είμαστε πίσω και θα έπρεπε όλα αυτά να τρέξουν πολύ πιο γρήγορα, με πολύ μεγαλύτερη αποφασιστικότητα, καθώς αφορούν στην ασφάλεια των πολιτών.

Γιατί, θα ρωτήσει κάποιος, αφορούν την ασφάλεια των πολιτών; Η απάντηση είναι πολύ απλή και υπάρχει ένα χαρακτηριστικό παράδειγμα. Είναι η περίπτωση του Faisal Shahzad, αυτός είναι εκείνος ο οποίος έκανε την απόπειρα επίθεσης στην Time Square, δηλαδή την έκρηξη παγιδευμένου αυτοκινήτου και αυτό έγινε την 1η Μαΐου του 2010.

Τι θα έπρεπε, λοιπόν, να έχει γίνει; Ο άνθρωπος αυτός, εάν είχαν λειτουργήσει τα συστήματα με τον τρόπο που θα έπρεπε να είχαν λειτουργήσει, θα τον είχαν εντοπίσει. Προσέξτε τα χαρακτηριστικά του συγκεκριμένου ανθρώπου. Ο συγκεκριμένος προέρχεται από πλούσια οικογένεια του Πακιστάν, είναι γεννημένος στο Καράτσι, σπουδαγμένος χρηματοοικονομικά στην Αμερική, εργάστηκε σε δύο εταιρείες, ως χρηματοοικονομικός αναλυτής, παντρεμένος, 39 ετών, με δύο παιδιά, με μεγάλες φορολογικές δηλώσεις. Σε όποιο αντεγκληματικό προφίλ και να κάνετε, αυτός δεν πέφτει μέσα, δεν μπαίνει.

Τι είναι το μόνο στοιχείο, βάσει του οποίου αρχίζουν και τον εντοπίζουν Υπηρεσίες; Μια σειρά ταξιδιών, που γίνεται στο Πακιστάν και το γεγονός ότι παραμένει στο Πακιστάν, πηγαίνει ουσιαστικά στην Πεσαβάρ και από την Πεσαβάρ περνάει σε περιοχές, που είναι ελεγχόμενες από φυλές, οι οποίες είναι ριζοσπαστικοποιημένες και αναπαράγουν τρομοκρατία. Αυτό, στην πραγματικότητα, είναι PNR, γιατί έχεις ήδη τα στοιχεία του ταξιδιού. Έρχεται μέσα και για να κάνει τη βομβιστική επίθεση αγοράζει, μέσω πιστωτικής κάρτας τρίτου προσώπου, το αυτοκίνητο, 19 ετών, παλιό, δεν του χρειαζόταν καινούργιο, φτηνό, το οποίο αποτελεί το βομβιστικό όχημα. Με την ίδια κάρτα τρίτου προσώπου, έχει αγοράσει στο παρελθόν εισιτήρια. Αυτό το διπλό στοιχείο, δεν διασταυρώνεται και αυτό είναι που δεν επιτρέπει να αποτραπεί εγκαίρως η τρομοκρατική επίθεση. Δύο μέρες μετά την επίθεση εντοπίζεται από μια σειρά τηλεφωνημάτων, μπαίνει στην NO FLY LIST, απαγορεύεται να φύγει και ακούστε γιατί εξακολουθούν να υπάρχουν τρύπες στα συστήματα ασφαλείας, παίρνει εισιτήριο για το Ισλαμαμπάντ, δεν τον σταματάνε στην πύλη επιβίβασης, γιατί δεν γίνεται σωστός έλεγχος από τις αεροπορικές εταιρείες, επιβιβάζεται στο αεροπλάνο της Emirates, ετοιμάζεται να φύγει και τελευταία στιγμή γίνεται δεύτερος έλεγχος και εκεί τον συλλαμβάνουν. Καταδικάστηκε σε ισόβια.

Είπα αυτή την ιστορία, ενός παραδείγματος τρομοκράτη, για να πω ποια είναι η πρακτική αξία για τους πολίτες αυτού του συγκεκριμένου μέτρου.

Υπάρχουν κίνδυνοι από μια κατάχρηση των ευαίσθητων δεδομένων των πολιτών; Βεβαίως, πάντοτε υπάρχουν κίνδυνοι. Αλλά από την άλλη μεριά πρέπει να μπουν οι δικλίδες ασφαλείας, που δεν επιτρέπουν, όχι τη χρήση, αλλά την κατάχρηση, προκειμένου να διασφαλιστούν τα ανθρώπινα δικαιώματα των πολιτών. Το ξεκαθαρίζω, γιατί άκουσα τοποθετήσεις, οι οποίες μιλάνε για τη φαλκίδευση των δικαιωμάτων του εργατικού κινήματος, για το ενδεχόμενο κατάχρησης μιας τέτοιας βάσης δεδομένων, προκειμένου να υπονομευθούν δημοκρατικά δικαιώματα ή άλλα δικαιώματα των πολιτών. Εδώ, πρέπει κανείς να δει το συγκεκριμένο πρόβλημα και πώς αντιμετωπίζεται, γιατί αυτό έχει φτιαχτεί ακριβώς για να αντιμετωπίσει την τρομοκρατία. Άλλα ζητήματα, τα οποία αφορούν στην ριζοσπαστικοποίηση και το βίαιο εξτρεμισμό, που οδηγούν στην τρομοκρατία και που επίσης απευθύνονται και προσδιορίζονται, επαναλαμβάνω, με ομόφωνα Ψηφίσματα, του Συμβουλίου Ασφαλείας του ΟΗΕ, δεν είναι εδώ η Ε.Ε., δεν είναι η αντιδραστική Ε.Ε., είναι ο ΟΗΕ μπροστά, η Οδηγία αυτή έρχεται σε συμμόρφωση, τελικώς, αποφάσεων της Ευρωπαϊκής Ένωσης.

Άρα, λοιπόν, θέλω να πω ότι εδώ πρέπει να βάλουμε σωστά τις προτεραιότητές μας. Έχω παρατηρήσεις, κύριε Πρόεδρε, τις οποίες θα εκθέσω επί των άρθρων, για μια σειρά νομοτεχνικών θεμάτων, ως προς τη μεταφορά της Οδηγίας, κυρίως ζητήματα που έχουν να κάνουν με την αρτιότητα ορισμένων ποινικών ρυθμίσεων και των διατυπώσεων, δεν έχω αντιρρήσεις ουσίας, αλλά έχω θέματα με τις διατυπώσεις, στα οποία θα αναφερθώ κατά την κατ' άρθρον συζήτηση, αλλά θεωρώ ότι είναι αυτονόητο να ανταποκριθούμε στο αίτημα για την εμπέδωση ασφάλειας των πολιτών, να μην υπάρχουν κενά σ' αυτό το σύστημα των μετακινήσεων.

Οι τρομοκράτες, εάν δεν εντοπιστούν μέσα σ' αυτό το σύστημα, να ξέρετε ότι έχουν τρόπους, με τους οποίους ουσιαστικά αποπροσανατολίζουν τους ελέγχους. Η επίθεση στο Βερολίνο έγινε από τρομοκράτη, ο οποίος έφυγε από τη Συρία, δεν ταξίδεψε προφανώς από τη Συρία στο Βερολίνο, δεν ταξίδεψε ούτε καν μέσω Κωνσταντινουπόλεως, που είναι μια πιθανή διαδρομή, πήγε στην Μπανγκόκ, έμεινε εκεί τρεις μήνες και επειδή η Μπανγκόκ δεν είναι μέσα σ' αυτό το σύστημα, ταξίδεψε από την Μπανγκόκ στο Βερολίνο και έκανε τη δολοφονική επίθεση.

Άρα, λοιπόν, αυτό είναι πολύ κρίσιμο, το να ελεγχθεί. Υπάρχουν πολλά τεχνικά ζητήματα, αυτό θα μας το πουν αύριο και οι αερομεταφορείς, κυρίως διότι εισρέει ένας τεράστιος όγκος πληροφοριών, που πρέπει να υπάρχουν σωστά κριτήρια – τα λέει η Οδηγία μέσα, δεν λέει το είδος των κριτηρίων, αλλά λέει ότι πρέπει να υπάρχουν ουσιαστικά δείκτες, προκειμένου να λειτουργεί αποτελεσματικά αυτό το λογισμικό - προκειμένου αυτός ο όγκος των κριτηρίων να μην είναι χαοτικός και να γίνεται μια αποτελεσματική διαχείρισή τους, που ενισχύει την ασφάλεια των πολιτών.

Γι' αυτό και νομίζω πολύ σωστά η Ν.Δ. έπραξε και υπερψήφισε και στηρίζει, επί της αρχής, το συγκεκριμένο νομοσχέδιο.

**ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής):** Τον λόγο έχει η κυρία Υπουργός.

**ΟΛΓΑ ΓΕΡΟΒΑΣΙΛΗ (Υπουργός Προστασίας του Πολίτη):** Ευχαριστώ, κύριε Πρόεδρε. Θα ήθελα να σχολιάσω, ως απάντηση, σε αυτό που τέθηκε ότι γίνεται μια συζήτηση «εν κρυπτώ» και ότι δεν έχει συμμετοχή η κοινωνία σε αυτό. Δεν γίνεται καμία τέτοια συζήτηση, εν κρυπτώ είναι ένα νομοσχέδιο, το οποίο, όταν το συνέταξε η Νομοπαρασκευαστική Επιτροπή, το έβαλε και στη δημόσια διαβούλευση και αυτό έγινε την άνοιξη. Εδώ, θα εξελιχθεί μια συζήτηση, όπως σε κάθε νομοσχέδιο και δεν ξέρω τι άλλο εννοούσε ο κύριος συνάδελφος. Νομίζω ότι έγιναν όλα τα απαιτούμενα βήματα. Επίσης, η Νομοπαρασκευαστική Επιτροπή είναι κάτι που διευρύνει το να φέρει ένας Υπουργός ένα νομοσχέδιο, έτσι και αλλιώς, σε μια συζήτηση.

Ακόμη, θα ήθελα να αναφερθώ στο σχόλιο που έγινε από τον κ. Καρρά, ότι επειδή μιλάει για αυτή την ποινή με τα τρία χρόνια, αν το δει κανείς προσεκτικά, θα δει ότι επειδή μιλάει για δίκαιο ελληνικό ή για δίκαιο άλλης χώρας, βάζει ένα όριο των τριών ετών για πιθανές διαφορές και το πόσο τιμωρείται το ίδιο έγκλημα στη μια ή στην άλλη χώρα. Φαντάζομαι ότι γι' αυτό το κάνει, γιατί μιλάει για δύο διαφορετικά πράγματα. Ωστόσο, δεν έχουμε καμία αντίρρηση να διορθωθεί η διατύπωση, προκειμένου να είναι πιο σαφής. Όμως, δεν είμαι σίγουρη αν χρειάζεται να αλλάξει ο αριθμός «3» γιατί απευθύνεται στις άλλες χώρες και όχι, σε εμάς.

Θα απαντηθούν και άλλα ζητήματα αύριο και με δεδομένο ότι οι φορείς είναι οι ίδιοι που συνέταξαν, ως Νομοπαρασκευαστική Επιτροπή και το νομοσχέδιο, νομίζω ότι θα έχει πολύ ενδιαφέρον να ακούσουμε και τους ίδιους.

Κλείνοντας, θέλω να πω ότι αυτό που ακούστηκε και με το οποίο, συμφωνώ απολύτως, ότι το όριο της ασφάλειας και της διασφάλισης της ασφάλειας των πολιτών, ως κράτος, σε σχέση με τα ζητήματα της διασφάλισης των δικαιωμάτων του ατόμου είναι μια διαρκής άσκηση ισορροπίας και θα συμφωνήσω απολύτως με τον τρόπο που διατυπώθηκε. Όπως είναι και η Δημοκρατία, άλλωστε. Δεν είναι και το πιο εύκολο πολίτευμα, νομίζω ότι το πιο σύνθετο και το πιο δύσκολο και εδώ, καλούμαστε κάθε φορά να κάνουμε τέτοιου τύπου ασκήσεις.

Άκουσα από έναν συνάδελφο να λέει ότι θα πρέπει να το οριοθετήσουμε. Εάν τα καταφέρει ο κύριος συνάδελφος να το οριοθετήσει αυτό, δε θα έλεγε κανείς από εμάς όχι. Νομίζω ότι δεν οριοθετείται, παρά μόνο, κάθε φορά, οφείλουμε να είμαστε εξαντλητικοί και ότι έχουμε να καταθέσουμε στο κομμάτι της προστασίας δικαιώματος, βεβαίως και πρέπει να το κάνουμε. Όμως, δε μπορούμε να στεκόμαστε επιφυλακτικά απέναντι σε ένα έλλειμμα που εμφανίζεται σήμερα στη χώρα μας σε ζήτημα ασφάλειας και να είμαστε οι τελευταίοι που δεν έχουμε ενσωματώσει την Οδηγία.

Κατά τα άλλα, δεν δημιουργούνται καινούργια δεδομένα, είναι δεδομένα που υπάρχουν, τα έχουν οι αεροπορικές εταιρείες, γι' αυτό και οι αρχές κάθε κράτους, με τις νόμιμες διαδικασίες, μπορούν και τα ανασύρουν. Πώς βρέθηκε, κ. Βορίδη, αυτός από παλιά, τι έκανε; Βρέθηκε, διότι, υπάρχουν τα δεδομένα και διότι, οι αρχές της ασφάλειας μπορούν να τα ζητούν και να τα βρίσκουν. Ωστόσο, εκείνο που πρέπει να ξέρουμε είναι ότι επειδή το έγκλημα συνήθως βρίσκεται πιο μπροστά και τεχνολογικά ακόμη και σε σκέψη, από τα συστήματα ασφάλειας των κρατών, είναι επιτακτική ανάγκη να κάνουμε κινήσεις που να είναι και προληπτικές πάνω σε αυτό, για να μπορέσουμε να αντιμετωπίσουμε, με όσες δυνατότητες μπορεί να μας δίνει η τεχνολογία και η σημερινή πραγματικότητα, το μεγάλο έγκλημα, την τρομοκρατία και όλα αυτά κατά της απειλής της ζωής, που, έτσι και αλλιώς, είναι το ύψιστο που θα πρέπει να προστατεύσουμε. Ευχαριστώ.

**ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής):** Κυρίες και κύριοι συνάδελφοι, ευχαριστώ για την παρουσία σας.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Κοζομπόλη – Αμανατίδη Παναγιώτα, Μορφίδης Κωνσταντίνος, Μπαλλής Συμεών, Συρίγος Αντώνιος, Βορίδης Μαυρουδής (Μάκης), Δαβάκης Αθανάσιος, Καρράς Γεώργιος – Δημήτριος, Τάσσος Σταύρος, Ψαριανός Γρηγόριος.

Τέλος και περί ώρα 16.25΄ λύθηκε η συνεδρίαση.

**Ο ΠΡΟΕΔΡΟΣ ΕΠΙΤΡΟΠΗΣ**  **Ο ΓΡΑΜΜΑΤΕΑΣ**

**ΑΝΤΩΝΙΟΣ ΣΥΡΙΓΟΣ** **ΚΩΝΣΤΑΝΤΙΝΟΣ ΜΟΡΦΙΔΗΣ**